Autisma ‘Vs’ Anak lambat bercakap.

Kini, perkataan autisma bukanlah sesuatu yang asing dan janggal lagi untuk didengari. Namun, adakah masyarakat benar-benar memahami apa itu autisma? Bolehkah kita sesuka hati melabel seseorang itu sebagai autisma? Semua kanak-kanak aktif itu autisma kah? Semua kanak-kanak yang tidak boleh bercakap itu autisma kah? Apa perbezaan autisma dan language delay?

Apa itu autisma ?

Autisma ialah gangguan neurodevelopmental yang mempunyai ciri kekurangan dalam komunikasi, interaksi sosial dan mempunyai tingkah laku yang terhad dan berulang dari segi minat dan aktiviti.

Contoh kekurangan dalam komunikasi ialah gagal untuk melakukan komunikasi dua hala, gagal untuk memahami arahan dan gagal untuk memulakan interaksi.

Contoh kekurangan dalam interaksi sosial ialah mengalami kesukaran atau tidak berminat untuk bermain bersama-sama rakan sebaya. Selain itu, tidak mempunyai ‘eye contact’ ketika berkomunikasi turut merupakan salah satu kekurangan dalam interaksi sosial.

Seterusnya, contoh tingkah laku yang terhad dan berulang ialah menggerakkan anggota badan secara berulang seperti memetik jari, menghentak kepala dan menggoyangkan badan ke hadapan dan ke belakang.

Rumusannya, seseorang yang mempunyai diagnosis autisma harus mempunyai ketiga-tiga ciri di atas. Namun, hendaklah diketahui bahawa, yang boleh mengesahkan seseorang itu mempunyai autisma hanyalah ahli psikologi, ahli psikiatri, pakar neurologi, doktor pakar perkembangan kanak-kanak, atau pegawai perubatan yang berkelayakan setaraf.

Apa itu language delay?

Language delay atau lambat bercakap adalah sejenis masalah komunikasi. Anak anda mungkin mengalami language delay sekiranya mereka tidak mengikuti perkembangan bahasa yang normal. Sebagai contoh, pada usia 2 tahun, anak anda sepatutnya sudah mula menggabungkan 2 patah perkataan seperti “nak susu”. Namun, jika anak tersebut tidak menghasilkan 2 patah perkataan lagi ketika berusia 2 tahun, dia mungkin mempunyai language delay. Kemampuan berbahasa anak yang mempunyai language delay berkembang pada kadar yang lebih perlahan dibandingkan dengan kebanyakan kanak-kanak. Akhir sekali, hendaklah diketahui bahawa hanya Pegawai Pemulihan Perubatan (Pertuturan) atau Terapis Pertuturan dan Bahasa (Speech-Language Therapist) yang boleh mendiagnosis language delay.

Menurut The American Speech-Language-Hearing Association (ASHA), terdapat 3 faktor autisma iaitu faktor genetik, faktor neurobiologi dan faktor persekitaran.

Kajian menunjukkan autisma adalah disebabkan perbezaan genetik atau mutasi. Berikurt merupakan penemuan yang menyokong autisma adalah disebabkan faktor genetik:

Autisma lebih kerap berlaku pada kanak-kanak lelaki berbanding kanak-kanak perempuan. Hal ini berkemungkinan besar dikaitkan dengan perbezaan genetik yang berkaitan dengan kromosom X (Chakrabarti & Fombonne, 2005).Kadar autisma pada kembar seiras adalah lebih tinggi berbanding kembar tidak seiras (Bailey et al., 1995; Colvert et al., 2015).Hampir 20% bayi yang mempunyai saudara kandung yang lebih tua dengan autisma (seperti kakak atau abang yang mempunyai autisma) juga menghidap autisma. Risiko untuk mendapat autisma adalah lebih besar sekiranya terdapat lebih daripada satu saudara kandung yang mempunyai autisma (Ozonoff et al., 2011).

Contoh faktor neurobiologi ialah kelainan struktur dan fungsi otak.

Para penyelidik telah mula menyiasat tentang faktor persekitaran sebelum dan selepas kelahiran yang boleh menyebabkan autisma. Contohnya, faktor pemakanan, pendedahan kepada ubat ubatan dan bahan kimia yang berbahaya seperti plumbum.

Apakah faktor language delay?

Terdapat pelbagai faktor language delay atau anak lambat bercakap. Antaranya ialah:

1. Lahir kurang berat atau tidak cukup bulan

Kanak-kanak yang dilahirkan kurang dari 85% dari berat kelahiran optimum atau lebih awal daripada kehamilan 37 minggu didapati berisiko tinggi untuk lewat bercakap (Zubrick et al., 2007)

Contohnya, ibu atau bapa mempunyai masalah lambat bercakap juga ketika kecil. Hal ini menyebabkan anak mereka turut berisiko untuk lambat bercakap. Seterusnya, jantina lelaki adalah lebih cenderung untuk mendapat language delay berbanding perempuan.

3. Faktor masalah pendengaran

Pendengaran amatlah penting untuk anak-anak belajar kemahiran bahasa sama ada dari segi reseptif atau ekspreksif. Mempunyai masalah pendengaran boleh menyebabkan anak lambat bercakap (language delay).

4. Faktor perubatan (medical factor)

Faktor perubatan bermaksud disebabkan sesuatu diagnosis/penyakit boleh menyebabkan kanak-kanak mempunyai masalah bahasa. Sebagai contoh, kerana Attention Deficit Hyperactive Disorder (ADHD) atau Sindrom Kurang Daya Tumpuan dan Hiperaktif, kanak-kanak tersebut boleh ada language delay.

Adakah lambat bercakap itu Autisma?

Tidak. Autisma boleh menyebabkan anak lambat bercakap/ language delay (iaitu masalah komunikasi yang merupakan salah satu daripada ciri-ciri autisma). Namun, tidak semua anak yang lambat bercakap itu adalah autisma. Kanak-kanak yang tidak mempunyai autisma juga boleh lambat bercakap.

American Speech Language Hearing Association (ASHA). (n.d.). Autism Spectrum DisorderAmerican Speech Language Hearing Association (ASHA). (n.d.). Late language emergenceBailey, A., Le Couteur, A., Gottesman, I., Bolton, P., Simonoff, E., Yuzda, E., & Rutter, M. (1995). Autism as a strongly genetic disorder: Evidence from a British twin study. Psychological Medicine, 25(1), 63–77. Chakrabarti, S., & Fombonne, E. (2005). Pervasive developmental disorders in preschool children: Confirmation of high prevalence. American Journal of Psychiatry, 162(6), 1133–1141. Colvert, E., Tick, B., McEwen, F., Stewart, C., Curran, S. R., Woodhouse, E., Gillan, N., Hallett, V., Lietz, S., Garnett, T., Ronald, A., Plomin, R., Rijsdijk, F., Happé, F., & Bolton, P. (2015). Heritability of autism spectrum disorder in a UK population-based twin sample. JAMA Psychiatry, 72(5), 415–423Minnis, S. (2017). What is language delay?. Rerieved from HealthlineOzonoff, S., Young, G. S., Carter, A., Messinger, D., Yirmiya, N., Zwaigenbaum, L., Bryson, S., Carver, L. J., Constantino, J. N., Dobkins, K., Hutman, T., Iverson, J. M., Landa, R., Rogers, S. J., Sigman, M., . . . Stone, W. L. (2011). Recurrence risk for autism spectrum disorders: A Baby Siblings Research Consortium study. Pediatrics, 128(3), e448–e495. What are the DSM-5 diagnostic criteria for autism?. Retrieved from AutismZubrick, S. R., Taylor, C. L., Rice, M. L., & Slegers, D. W. (2007). Late language emergence at 24 months: An epidemiological study of prevalence, predictors, and covariates. Journal of Speech, Language, and Hearing Research, 50(6), 1562-1592


Cara Tanam Kubis yang Mudah dan Betul

Bagaimanakah cara tanam Kubis yang betul? Artikel ini akan menerangkan cara-cara yang betul dan mudah untuk anda ikuti bagi penanaman kubis

Kubis adalah sejenis sayuran bunga kerana bentuk daunnya yang lonjong dan lebar. Seperti yang anda sedia tahu, kubis adalah sayur yang enak dimakan segar, dijadikan sebagai jeruk, salad dan sebagainya. Tanaman ini sesuai ditanam di kawasan yang beriklim sederhana sejuk seperti di Cameron Highlands. Berikutan daripada itu, pengeluaran kubis negara sangatlah terhad untuk dihasilkan kerana perlu menepati iklim yang sesuai bagi penanamannya.

Akan tetapi itu semunya dahulu, dengan kaedah dan pendekatan terkini oleh MARDI, kini tanaman ini sudah boleh dijalankan di kawasan tanah rendah dengan mengikuti prosedur yang betul. Telah berbukti di negara kita, penanaman kubis di kawasan tanah seperti Johor, Selangor dan Kelantan yang masih bergiat aktif beroperasi dan berjaya ditanam walaupun tidak perlu mengikuti piawaian iklim dan suhu. Antara faktor kejayaannya adalah melalui pemilihan varieti yang sesuai.

Kubis yang paling umum ditanam di Malaysia adalah varieti kubis bulat Autumn Queen kerana ketahanannya terhadap suhu panas dan mampu mengeluarkan hasil sekitar 1.5kg sebiji. Dengan ini, anda tidak perlu lagi memikirkan lagi soal kesesuaian tanaman ini. Malahan, dengan cara yang betul dan sesuai, penanaman sayuran ini juga turut boleh dijalankan di rumah anda sendiri. Melalui artikel kali ini, saya akan menunjukkan cara tanam kubis dengan betul dan mudah.

Kubis ini banyak jenis-jenisnya. Sebagai contoh untuk kubis bulat sahaja ada 4 jenis varieti iaitu Autumn Queen, Eiyu, KK Cross dan US Tropical. Berikut adalah antara varieti yang umum ditanam di Malaysia. Keempat-empat tersebut mempunyai ciri yang seakan sama cuma perbezaan dari segi tempoh matang, saiz dan berat. Ada juga kobis-kobis lain yang ditanam di Malaysia seperti kobis Napa, kobis Bokchoy, kobis Ungu dan kobis Savoy.

Tanah yang sesuai untuk ditanam kubis  adalah tanah liat berpasir. Ini kerana tanah tersebut lebih gembur untuk tumbesaran kobis secara optimum. Selain daripada itu, jenis tanah tersebut juga mengandungi kandungan organik yang cukup sesuai untuk penanamannya serta mempunyai nilai pH yang cukup ideal sekitar 5.5 – 6.5. Untuk memberi jaminan terhadap ketersediaan tanah mencapai piawaian seperti dinyatakan aktiviti pembersihan dan pengemburan tanah hendaklah dijalankan terlebih dahulu.

Sekiranya diusahakan untuk skala kecil, gunalah cangkul bagi menyediakan batas. Untuk skala yang besar, penggunaan jentera traktor dengan implementasi bajak. Untuk penyediaan batas, disyorkan menggunakan ukuran 1m lebar dan 20 – 30cm tinggi. Manakala jarak di antara batas pula ialah 30cm. Untuk hasil yang lebih baik, lakukan pemasangan sungkupan plastik pada batas bagi mengekang pertumbuhan rumpai. Dengan ini, hasil kobis yang dikeluarkan lebih terjamin kerana pertumbuhannya yang optimum tanpa persaingan dengan rumput yang bersaing untuk keperluan nutrien.

Penyediaan Anak Benih Kobis

Terlebih dahulu, biji benih kobis hendaklah disemai ke dalam medium campuran dengan kadar nisbah 3:2:1 sebelum ditanam pada batas. Benih-benih tersebut kemudiannya diletakkan di bawah naungan cahaya pada kadar sederhana dengan penyiraman air yang sebanyak 2 kali sehari bergantung pada cuaca. Setelah anak benih mencapai umur 25 – 30 hari, ianya sudah boleh dipindahkan dan ditanam pada batas.

Sebelum melakukan penanaman, pastikan batas telah dipasang dengan plastik sungkupan. Kemudian, sediakan lubang penanaman kira-kira sedalam 8-10cm. Untuk pembuatan lubang pastikan jarak antara tanaman adalah 60cm x 50cm untuk mengelakkan persaingan terhadap air dan baja. Setelah itu, ambil anak benih anak benih kobis yang telah disemai selama 25-30 hari untuk ditanam terus ke dalam lubang yang disediakan.

Untuk pemilihan anak benih, sebaiknya anda memilih benih yang sihat dan bebas perosak serta penyakit kerana dikhuatiri sekiranya anak benih yang dipilih bermasalah, ianya akan menyebabkan penularan penyakit pada anak benih lain. Seterusnya, benih yang ditanam tadi perlulah disiram dengan air secukupnya sekurang-kurangnya 2 kali bagi meransang kualiti hasil yang terbaik.

Pembajaan juga boleh dilakukan sebelum penanaman dengan cara menabur terus pada batas bagi meningkatkan kesuburan tanah dan memperbaiki strukturnya. Kebanyakan pengusaha kobis lebih gemar menggunakan baja organik seperti tinja ayam atau kompos kerana ianya lebih mesra alam dan mengeluarkan hasil yang lebih berkualiti serta sihat untuk pemakanan konsumer. Kebiasaannya, di pasaran kita boleh mendapatkan baja NPK organik pada nisbah 3:3:3 atau 5:5:5 yang memang dikhususkan untuk penanaman organik.

Ianya juga bersesuaian bagi tanaman kobis. Namun begitu, bagi penanaman sayur ini keperluan nutriennya adalah berbeza mengikut peringkat tumbesarannya. Hal yang demikian, langkah pembajaan tambahan perlu dilaksanakan dengan penambahan baja foliar organik pada peringkat anak benih. Baja foliar kebanyakkannya di pasaran adalah dalam bentuk cecair untuk semburan. Jika berlaku daun kekuningan, semburan foliar hendaklah dijalankan bagi memulihkan semula keadaan daun. Sebagai contoh seperti di bawah:

Kawalan Perosak dan Penyakit

Serangga perosak yang paling umum menyerang tanaman ini adalah ulat Plutella (Plutella xylostella L.), ulat daun (Hellula undalis), ulat ratus (Spodoptera litura), dan ulat jantung kubis (Crocidolomia binotalis). Sebagai langkah untuk mengawal perosak ini, kerja-kerja semburan racun serangga organik hendaklah dilakukan pada 3-5 hari selepas penanaman.

Kadar kekerapan yang disyorkan bagi program ini adalah seminggu sekali pada peringkat awal tanaman sehingga 4-6 minggu selepas penanaman dijalankan. Untuk kawalan pada tahap maksimal, disyorkan menggunakan racun serangga organik biopestisida yang berasaskan Bacillus thuringiensis sebagai pendekatan yang lebih mesra alam dalam kawalan perosak seperti dinyatakan.

Manakala dari segi penyakit pula, antara penyakit utama yang menyerang tanaman kubis adalah penyakit reput daun, kulapuk putih ataupun kulat, dan reput pangkal. Untuk mengenalpasti kehadiran penyakit ini, pemerhatian secara teliti terhadap serangan penyakit hendaklah dilakukan pada setiap minggu .Cara yang paling mudah bagi menangani masalah ini adalah dengan melakukan penyingkiran segera bagi mengelakkan penularan penyakit tersebut ke tanaman yang lain.

Reput daun (Rhizoctonia solani)

Racun serangga organik berasaskan Bacillus thuringiensis

Penuaian hasil boleh dilakukan selepas 2-3 bulan selepas penanaman. Cara penuaiannya adalah dengan memotong pada bahagian pangkal kobis menggunakan pisau. Purata berat kubis bulat yang dituai kebiasaannya sekitar 1.3kg per biji.

Melalui aktiviti pengeluaran kubis ini, ianya juga akan membuka peluang lain iaitu sebagai sumber pendapatan tambahan bagi meningkatkan taraf hidup kepada pengusaha. Hal yang demikian, marilah kita sama-sama melaksanakan matlamat itu dengan memulakan bercucuk tanam pada masa yang sama, menyumbang kepada peningkatan sektor pertanian negara.

Diharapkan artikel cara tanam kubis ini akan membantu anda melakukan penanaman kubis yang betul

Cara Tanam pokok lain yang anda perlu tahu:

Buletin Teknologi MARDI (2019). Teknologi penanaman kubis bulat di tanah rendah secara organik.  Bil. 17: 55 – 65.


‘Crash diet’ Boleh Membahayakan Kesihatan

Zaman sekarang ramai yang mencuba pelbagai jenis diet untuk turun berat badan. Antaranya intermittent fasting, diet ketogenik, diet atkins, diet mendadak dan macam-macam lagi. Artikel kali ini akan menjelaskan dengan lebih terperinci mengenai diet mendadak ataupun lebih dikenali juga sebagai crash diet.

Apa itu Crash Diet?

Sesuai dengan namanya, crash diet merupakan diet yang dilakukan secara mendadak dengan pengambilan kalori harian:

kurang daripada 1000 kalori ataukurang  daripada 50% daripada keperluan seharian ataukurang dari pada keperluan Basal Metabolic Rate (BMR)

Badan kita memerlukan tenaga/kalori untuk berfungsi serta mengekalkan 3 proses utama ini:

Basal Metabolic Rate (BMR): BMR merupakan tenaga yang diperlukan untuk memastikan segala proses dalam badan berfungsi sewaktu kita berehat. Ini termasuklah semua fungsi asas organ seperti otak, buah pinggang, jantung, paru-paru dan sistem saraf.Penghadaman: Badan menggunakan tenaga bagi proses penghadaman. Ini dikenali sebagai kesan termal makanan.Aktiviti fizikal: Tenaga yang diperlukan bagi melakukan aktiviti harian.

Secara umumnya, jika anda makan lebih daripada keperluan seharian, berat badan akan naik. Jika anda makan kurang daripada keperluan seharian, berat badan akan turun. Jika anda makan sama seperti tenaga yang anda gunakan, berat badan akan kekal sama. Ini merupakan konsep keseimbangan tenaga.

Bagi mereka yang ingin turunkan berat badan, mereka perlu makan kurang daripada kebiasaan, bukannya kurang daripada keperluan seharian. Ini kerana ia akan memberi kesan buruk kepada kesihatan jika makan terlalu sedikit.

Kesan buruk crash diet terhadap kesihatan

1. Merendahkan metabolisma badan

Jika kerap menyekat kalori rendah daripada keperluan seharian, ia secara tidak langsung akan melambatkan metabolisma badan. Apabila metabolisma badan rendah, hanya sedikit sahaja tenaga yang dibakar oleh badan sewaktu berehat dan melakukan aktiviti.

Kajian menunjukkan bahawa diet rendah kalori boleh mengurangkan jumlah kalori yang dibakar oleh badan sebanyak 23%. Metabolisma badan akan tetap rendah walaupun anda telah berhenti berdiet.

Selain itu, apabila makan terlalu sedikit, anda akan kehilangan berat otot. Berat otot penting bagi meningkatkan metabolisma badan. Penyekatan kalori akan menghadkan jumlah protin dalam diet dan seterusnya menyebabkan kehilangan berat otot.

2. Berat tidak kekal lama

Crash diet akan menurunkan berat badan tapi dalam jangka masa yang pendek dan tidak kekal lama. Sekiranya anda sudah capai berat yang diinginkan tapi tidak jaga pemakanan, maka berat boleh naik semula. Ini kerana metabolisma badan anda sudah rendah dan badan pula hanya membakar kalori yang sedikit. Kenaikkan berat badan selepas diet secara mendadak ini dipanggil ‘rebound weight gain’.

Apabila kurang makan, bermakna badan anda tidak mendapat nutrisi yang cukup. Contohnya, diet yang kekurangan zat besi, folat atau vitamin B12 akan menyebabkan anemia dan lesu.

Selain itu, anda akan berasa tidak bertenaga kerana kekurangan karbohidrat, iaitu sumber utama yang membekalkan tenaga.

Antara nutrien lain yang kurang adalah:

Protin: Kurang pengambilan sumber protein seperti ayam, ikan, telur dan kekacang akan menyebabkan kehilangan otot, rambut menipis dan kuku rapuh.Kalsium: Kurang pengambilan sumber kalsium seperti produk tenusu, sayur-sayuran hijau dan susu akan meningkatkan risiko tulang rapuh.Vitamin A: Kurang pengambilan sumber vitamin A seperti ikan, sayur-sayuran hijau atau buah bewarna jingga akan melemahkan sistem imun dan menyebabkan kerosakan mata.

Menyekat kalori secara mendadak akan memberi impak negatif kepada kesuburan, apalagi bagi kaum wanita. Ini kerana keupayaan untuk ovulasi bergantung kepada jumlah hormon.

Hormon yang terlibat bagi proses ovulasi adalah estrogen dan luteinizing hormone (LH). Jumlah hormone ini bergantung kepada jumlah kalori yang diambil.

Menyekat kalori akan mengurangkan jumlah hormon estrogen dan testosterone. Hal ini akan mengurangkan pembentukan tulang, melemahkan tulang serta meningkatkan risiko tulang rapuh.

Makan ikut keperluan kalori seharian anda

Keperluan kalori berbeza-beza bagi setiap individu. Ia bergantung kepada jantina, umur, tinggi, berat badan dan tahap aktiviti fizikal.

Anda boleh mengira keperluan kalori seharian mengunakan aplikasi online. Jika anda ingin turunkan berat badan, pastikan kalori yang anda ambil cukup bagi mengekalkan BMR dan aktiviti fizikal.

Penurunan berat badan memerlukan kesabaran. Amalkan pemakanan secara sihat dan seimbang bagi mengelakkan impak negative kepada kesihatan. Penurunan berat yang disarankan adalah sebanyak 0.5-1.0 kg seminggu. Penurunan berat secara mendadak bukan sahaja tidak kekal lama, malah akan membahayakan kesihatan anda.

Fothergill, E., Guo, J., Howard, L., Kerns, J. C., Knuth, N. D., Brychta, R., . . . Hall, K. D. (2016). Persistent metabolic adaptation 6 years after “The Biggest Loser” competition. Obesity, 24(8), 1612-1619. doi:10.1002/oby.21538Loucks, A. B., Verdun, M., & Heath, E. M. (1998). Low energy availability, not stress of exercise, alters LH pulsatility in exercising women. Journal of Applied Physiology, 84(1), 37-46. doi:10.1152/jappl.1998.84.1.37Petre, A. (2017, January 30). 5 Ways Restricting Calories Can Be Harmful. Retrieved November 07, 2020, from HealthlineRosenbaum, M., & Leibel, R. L. (2010). Adaptive thermogenesis in humans. International Journal of Obesity, 34(S1). doi:10.1038/ijo.2010.184


6 Khasiat Timun Kepada Kesihatan

Timun atau mentimun (Cucumis sativus) merupakan sejenis buah yang dimakan seperti sayur-sayuran. Ia berasal daripada Asia Tenggara yang di tanam hampir di seluruh dunia. Timun berbentuk silinder dan berkulit hijau. Timun bersifat sejuk telah digunakan secara meluas dalam makanan serta untuk kecantikan. Artikel ini menceritakan tentang khasiat timun yang perlu anda tahu.

Bagi 100 grams timun, ia mengandungi nutrisi seperti berikut:

Kalori: 16kcalProtein: 0.5gLemak: 0gKarbohidrat: 3.4gSerat: 0.9gKalsium: 14mgZat Besi: 0.2mgKalium: 76mgVitamin C: 9.7mg

Timun mempunyai kurang nilai nutrisi berbanding sayur-sayuran yang lain namun kandungan airnya sangat tinggi. Timun yang dimakan tanpa membuang kulit dapat memaksimakan kandungan nutrisinya dalam diet anda. Membuang kulitnya akan mengurangkan jumlah serat serta vitamin dan mineral yang lain.

1. Menghidratkan tubuh badan

Air merupakan nutrien yang penting dalam kehidupan kita. Ia terlibat dalam proses pengaturan suhu badan serta menjadi medium pengangkutan bagi nutrien dan sisa buangan.

Timun yang mengandungi hampir 95% air mengekalkan penghidratan serta membantu anda untuk memenuhi keperluan air harian. Penghidratan yang betul akan mempengaruhi metabolisma dan prestasi fizikal.

Majoriti air yang kita peroleh adalah daripada minum air, namun 40% daripada jumlah pengambilan air anda datang daripada makanan. Buah-buahan dan sayur-sayur mempunyai jumlah air yang banyak, membantu anda untuk kekal terhidrat.

2. Membantu menurunkan berat badan

Timun membantu anda menurukan berat badan dengan pelbagai cara. Pertama sekali, timun mempunyai rendah kalori. 100 gram timun hanya mengandungi 16 kalori.

Timun boleh ditambah dalam salad, sandwich atau sebagai ulaman, merupakan alternatif yang bagus untuk menggantikan makanan yang tinggi kalori.

Tambahan pula, kandungan airnya yang tinggi juga membantu untuk menurunkan berat badan. Kajian mendapati bahawa pengambilan makanan yangi rendah kalori dan tinggi air dapat membantu menurunkan berat badan secara signifikan.

3. Mengawal paras gula dalam darah

Beberapa kajian terhadap haiwan mendapati bahawa timun dapat membantu mengurangkan paras gula dalam darah dan mencegah komplikasi kencing manis.

Pun begitu, kajian semasa hanya terhad terhadap haiwan. Penyelidikan lebih lanjut terhadap manusia diperlukan bagi menentukan bagaimana timun mempengaruhi paras gula dalam darah manusia.

Pengambilan timun membantu pergerakan usus yang kerap serta melancarkan penghadaman.

Kekurangan air adalah salah satu faktor berlakunya sembelit, di mana ia akan mempengaruhi keseimbangan air dan membuatkan anda susah untuk buang air besar.

Oleh kerana timun mengandungi kandungan air yang banyak, ia membantu untuk mengekalkan status hidrasi serta mencegah sembelit.

Timun tergolong dalam kumpulan serat larut, di mana ia mengandungi pektin, sejenis komponen yang memudahkan pembuangan air besar dan meningkatkan kesihatan sistem penghadaman.

Gout berlaku apabila kandungan asid urik terlalu banyak dalam darah dan menyebabkan pengumpulan kristal asid urik yang menyakitkan pada sendi. Salah satu rawatan untuk gout adalah mengambil makanan rendah purin dan minum banyak air. Timun merupakan salah satu buah yang rendah purin dan mengandungi banyak air, maka ia sesuai untuk mencegah gout.

Selain digunakan sebagai makanan, timun juga berfungsi sebagai bahan kecantikan. Kepingan timun yang diletakkan di atas mata selama beberapa minit dapat mengurangkan bengkak dan membantu menyegarkan mata yang keletihan.

Selain itu, timun juga sesuai dijadikan sebagai terapi rambut dan face mask kerana ia bersifat sejuk dan lembab.

Timun merupakan buah sayuran yang menyegarkan dan berkhasiat. Ia sesuai dijadikan snek kerana kalorinya yang rendah dan sesuai dimakan begitu sahaja. Kandungan airnya yang banyak membantu untuk menurunkan berat serta melancarkan sistem penghadaman. Sifatnya yang sejuk dan melembabkan juga bagus bagi kesihatan kulit.

Diharapkan artikel khasiat timun ini dapat memberi sedikit sebanyak berkenaan ilmu tentang tumbuhan ini.

Khasiat Tumbuh-tumbuhan yang lain

Cucumbers for Gout. (n.d.). Retrieved November 07, 2020, from LivestrongGuelinckx, I., Tavoularis, G., König, J., Morin, C., Gharbi, H., & Gandy, J. (2016). Contribution of Water from Food and Fluids to Total Water Intake: Analysis of a French and UK Population Surveys. Nutrients, 8(10), 630. dLink, R. (2017, May 19). 7 Health Benefits of Eating Cucumber. Retrieved November 07, 2020, from HealthlineRoman-Ramos, R., Flores-Saenz, J., & Alarcon-Aguilar, F. (1995). Anti-hyperglycemic effect of some edible plants. Journal of Ethnopharmacology, 48(1), 25-32.


Sebut dan Bunyi: Kaedah Mudah Ajar Anak Membaca

Apa tujuan utama anda menghantar anak ke TADIKA? Salah satunya mesti disebabkan anda mahu anak boleh membaca. Pasti juga anda akan mencari TADIKA yang menggunakan kaedah membaca yang bagus dan cepat dikuasai. Sebagai ibu bapa adalah tidak salah anda mempunyai niat yang baik untuk anak sendiri.

Namun perlu juga disedari kemampuan anak kita dan anak orang lain tidak sama. Ada yang cepat dan ada yang lambat. Jangan dipaksa mereka jika mereka tergolong dalam kategori yang lambat membaca. Adalah menjadi peranan kita untuk membimbing mereka dan tidak terlalu berharap sepenuhnya kepada guru.

Terdapat pelbagai cara dan kaedah yang boleh digunakan untuk mengajar anak-anak yang lambat membaca. Jom cuba kaedah sebut dan bunyi. Kaedah ini adalah mudah dan senang dikuasai bagi anak yang lambat membaca dan mempunyai masalah dalam mengenal dan membunyikan huruf.

1. Kedah Sebut dan Bunyi

Kaedah ini mudah dipelajari oleh anak anda kerana di mulakan dengan memperkenalkan huruf vokal dahulu iaitu a, e, i o, u. Perkenalkan lima huruf ini kepada anak anda beserta dengan bunyinya sekali. Jangan lupa huruf e mempunyai dua bunyi.

Selepas anak anda boleh sebut dan bunyi huruf vokal barulah perkenalkan huruf konsonan dan bunyi konsonan. Kemudian ajar anak gabungkan huruf konsonan dan vokal supaya dia dapat membunyikan suku kata. Diikuti gabung suka kata terbuka untuk membina perkataan. Kaedah ini boleh dilakukan dengan beberapa teknik. Antaranya

2. Lihat Bentuk Bibir

Minta anak anda menyebut huruf vokal yang ditunjukkan. Contoh huruf a. Bunyikan huruf tersebut dan minta anak melihat bagaimana bentuk bibir anda bila anda membunyikan huruf a. Minta anak meniru semua bentuk bibir bagi huruf-huruf vokal tersebut. Ulang aktiviti ini sehingga anak menguasai bunyi huruf dan dapat melakukan bentuk bibir dengan betul.

3. Teka Bunyi Huruf

Selepas anak sudah boleh menghasilkan bunyi huruf vokal dan membuat bentuk huruf dengan bentuk bibi, ajak anak bermain teka bunyi huruf. Anda tunjukkan huruf dan anak bunyikan. Ulang permainan ini dengan tukar pula anda bunyikan dan anak tunjuk kad huruf. Jika anda ingin lebih menarik lagi main permainan yang berbeza untuk aktiviti ini. Contoh main ketinting huruf, anak lompat dan bunyikan huruf, main dadu, main padankan huruf dengan bunyi dan sebagaiinya yang boleh memberi keseronokan untuk belajar.

Aktiviti seterusnya adalah gabung huruf konsonan dan vokal. Contoh anda memilih huruf b, gabungkan huruf b dengan huruf a dan bunyikan “ba”. Teruskan aktiviti dengan huruf vokal lain dengan huruf b dan bunyikan. Setelah anak boleh gabung huruf konsonan dengan vokal dan bunyikannya,  anak anda sudah boleh membunyikan suku kata. Mudahkan? Seterusnya aktiviti gabungkan suku kata yang bermula dengan huruf b. Baba, babu, bibi dan sebagainya. Anda juga boleh gabungkan bunyi huruf vokal dengan suku kata. Contoh abu, abi, ibu,

5. Membaca Suku Kata Mudah

Ulang aktiviti di atas dengan menggunakan huruf konsonan lain dan gabungkan menjadi perkataan bermakna. Mulakan dengan gabung suku kata terbuka. Aktiviti gabung suku kata ini boleh dilakukan dengan aktiviti yang menyeronokkan. Antaranya cantum kad suku kata, pancing suku kata, fail suku kata (anak boleh tampal suku kata ) dan sebagainya. Anda perlu kreatif dalam merancang aktiviti supaya dapat menarik minat anak membaca.

Anda boleh mencuba kaedah sebut dan bunyi ini kepada anak anda. Kaedah ini sesuai untuk mengajar membaca dalam Bahasa Melayu kerana mengajar kanak-kanak membaca dalam Bahasa Melayu adalah berbeza sedikit dengan Bahasa Inggeris walaupun menggunakan kaedah fonik. Ini supaya tidak menimbulkan kekeliruan anak anda terutamanya dalam membunyikan huruf kerana terdapat perbezaan bagi bunyi huruf dalam Bahasa Melayu dan Bahasa Inggeris.

Aktiviti membaca dengan anak-anak perlulah dilakukan dengan cara yang tidak memberi tekanan kepada mereka. Anak anda mungkin bosan menggunakan buku latihan untuk membaca. Jadikan aktiviti membaca ini dengan lebih menarik dan banyakkan aktiviti bermain supaya belajar membaca bukan sesuatu yang membosankan.

Sharipah A.B.S.A. (2015). Penggunaan Kaedah Fonik Dalam Pengajaran Kemahiran Bacaan Awal Kanak-Kanak Praskolah. Ijazah Sarjana Pendidikan. Fakulti Pendidikan Dan Pembangunan Manusia Universiti Pendidikan Sultan Idris.Juppri Bacotang. (2014). Kemahiran Literasi Awal bagi Kanak-Kanak Taska. Seminar Kebangsaan Pendidikan Awal kanak-Kanak 2014


Apa yang anda perlu makan sebelum, semasa dan selepas bersukan?

Anda mungkin pernah dibekalkan dan mengambil minuman glukosa atau isotinik ketika hari sukan sekolah atau pun sebelum acara larian. Namun, apakah tujuan sebenar minuman ini dibekalkan ketika aktiviti bersukan dan apakah kebaikan disebalik minuman jenis ini terhadap tubuh badan kita? Minuman glukosa dan isotonik ini dibekalkan sebagai sumber pantas untuk menggantikan setiap cecair, karbohidrat dan elektrolit yang hilang ketika aktiviti bersukan, khususnya sukan yang melibatkan daya ketahanan yang tinggi seperti marathon.

Selain minuman glukosa, terdapat pelbagai jenis makanan yang perlu anda sediakan sebagai langkah untuk mencapai prestasi yang lebih baik semasa dan selepas bersukan. Pemakanan yang lengkap dan seimbang ketika bersukan bukan lah semata-mata untuk atlet sahaja, tetapi penting untuk setiap lapisan umum.

Persediaan adalah kunci kepada kejayaan. Karbohidrat dan protein membekalkan tenaga yang cukup untuk anda bersukan secara maksima tanpa mengurangkan kebolehan badan untuk membakar kalori. Sebaik-baiknya ambil sumber karbohidrat kompleks yang sihat seperti hidangan nasi yang lengkap bersama protein dan serat, roti penuh mil, pasta dan buah-buahan 3-4 jam sebelum memulakan aktiviti. Makanan jenis ini akan dihadam secara perlahan, memastikan tenaga sentiasa dibekalkan dalam jangka masa yang lebih lama. Jika anda masih terasa lapar 10 minit sebelum memulakan aktiviti, ambil karbohidrat ringkas dari buah seperti pisang atau minuman seperti jus buah dan susu rendah lemak.

Elakkan dari mengambil makanan yang akan memperlahankan proses penghadaman seperti protein lengkap dan makanan tinggi lemak. Dua jenis makanan ini berpotensi memberi rasa tidak selesa kepada anda pada masa yang sama membuatkan tubuh badan terpaksa membahagikan sedikit tenaga dan oksigen kepada sistem penghadaman.

Pemakanan semasa bersukan lebih berfokus untuk mengekalkan badan anda dengan tenaga dan air. Pening, loya, mulut kering dan kekejangan otot merupakan tanda-tanda badan anda mengalami kekurangan air atau dihidrasi. The American Counsil on Exercise berpendapat tiada sukatan pengambilan air yang spesifik terhadap pengambilan air ketika bersukan kerana setiap individu memerlukan jumlah yang berbeza selain mengira faktor luaran seperti kadar perpeluhan, cuaca persekitaran, dan intensiti aktiviti sukan yang dijalankan. Walau bagaimanapun, ini merupakan jumlah pengambilan air yang dicadangkan untuk mengelakkan dihidrasi.

Minum 500-600 ml air 2 jam sebelum memulakan aktiviti bersukan.Minum 250 ml air 20-30 minit sebelum atau semasa melakukan aktiviti bersukan.Minum 250 ml air sejurus selepas aktiviti bersukan.

Fokus utama pemakanan yang harus diambil selepas aktiviti bersukan lebih kepada untuk menggantikan setiap makronutrisi dan mikronutrisi yang habis digunanakan khususnya karbohidrat. Tanki simpanan karbohidrat iaitu glikogen pasti akan berkurangan, jadi kuantiti karbohidrat yang besar amat penting untuk simpanan tenaga supaya tubuh badan anda telah bersedia untuk aktiviti sukan seterusnya. Satu jam pertama selepas bersukan merupakan waktu yang paling bagus untuk mendapatkan makanan yang seimbang.

Kepentingan pemakanan yang lengkap sebelum, semasa dan selepas bersukan

1. Membekalkan tenaga yang berpanjangan

Makanan dari sumber karbohidrat akan bertindak sebagai sumber tenaga ketika bersukan, memastikan otot sentiasa dapat menerima tenaga untuk sesuatu jangka masa. Pengambilan sumber karbohidrat yang tinggi atau pun dipanggil ‘carbo loading’ bertujuan untuk meningkatkan tangka simpanan tenaga supaya mencapai daya tahan yang lebih lama, seterusnya mampu untuk meneruskan aktiviti tanpa rasa lesu dengan cepat.

Sukan yang melibatkan intensiti yang tinggi cenderung untuk membuatkan tubuh badan anda kehilangan air dengan pantas, justeru membuatkan anda berasa lemah dan penat. Hal ini kerana air memainkan peranan penting untuk mengawal tekanan darah, meningkatkan sistem pengaliran darah seterusnya mengelakkan jantung dari bekerja keras menyalurkan oksigen ke seluruh tubuh.

3. Membantu proses pemulihan dengan lebih cepat

Proses pemulihan memerlukan sumber protein yang cukup, bertujuan untuk membaik pulih otot yang tercera serta membina tisu-tisu baharu. Mungkin anda pernah mengalami sakit-sakit badan dan keletihan secara berpanjangan selepas lama tidak melakukan akiviti bersukan, hal ini berlaku kerana kurang sumber protein yang diambil untuk mempercepatkan pemulihan tisu badan.

Konklusinya, pemakanan sebelum dan selepas aktiviti bersukan bukan lah sesuatu yang sukar dan perlu ambil makanan tambahan seperti atlet, tetapi cukup dengan menu yang lengkap dan seimbang. Pengambilan secara sederhana dan sesuai dengan keperluan badan lebih penting untuk mencapai pretasi yang lebih baik dan membantu proses pemulihan.

American Heart Association (2015). Food as Fuel Before, During and After Workouts. Mawer. R. (2017). Does Nutrient Timing Matter? A Critical Look. Retrieved from: HealthlineNutrition and Athletic Performance, Medicine & Science in Sports & Exercise: March 2016 – Volume 48 – Issue 3 – p 543-568Semeco. A. (2018, 31 May). Pre-Workout Nutrition: What to Eat Before a Workout. Retrieved from: https://www.healthline.com/nutrition/eat-before-workout


Memasak Menggunakan ‘Air Fryer’ : Kelebihan dan Kekurangan

Dengan perkembangan teknologi, masyarakat kini mempunyai pelbagai pilihan untuk menentukan gaya hidup, termasuk cara memasak. Sejak beberapa tahun lepas, penggoreng kering atau ‘Air-fryer’ semakin terkenal sebagai satu alternatif untuk mengurangkan penggunaan minyak dalam masakan.

Kebanyakan rumah hari ini ada memiliki sebuah air-fryer. Tetapi, sejauh manakah kebaikan menggunakan penggoreng kering, dan adakah terdapat sebarang kekurangan atau risiko penggunaannya? Artikel ini akan membincangkannya.

Bagaimana Air Fryer (penggoreng kering) berfungsi?

Secara asasnya, penggoreng kering digunakan untuk menggoreng makanan dengan cara perolakan udara panas. Perolakan udara akan menghasilkan tekstur makanan yang rangup, sama seperti digoreng. Penyelidik menyatakan bahawa penggoreng kering menggunakan udara panas yang mengandungi titisan halus minyak untuk mengeluarkan air daripada makanan. Hasilnya akan menjadi sama seperti makanan yang digoreng tetapi rendah kandungan lemak.

Selain itu, satu proses yang digelar tindak balas Maillard juga akan berlaku, lalu menjadikan makanan tersebut berwarna keperangan.

Berbanding menggunakan minyak yang banyak seperti dalam kaedah menggoreng celur (deep fry), penggoreng kering hanya memerlukan satu sudu makan minyak bagi memberi rasa dan tekstur yang serupa. Berikut merupakan beberapa kelebihan menggunakan penggoreng kering:

1. Mengurangkan kandungan lemak

Menggunakan penggoreng kering sememangnya membantu untuk mengehadkan pengambilan lemak, kerana ia tidak memerlukan banyak minyak masak seperti kebiasaannya. Kaedah goreng celur memberi kandungan lemak yang paling banyak kepada makanan berbanding kaedah memasak yang lain. Contohnya, seketul ayam yang digoreng mengandungi kira-kira 30% kandungan lemak lebih tinggi berbanding jika dipanggang.

Jika digoreng celur, minyak yang diperlukan boleh mencapai sehingga 750 ml (3 cawan). Sebaliknya, menggoreng kering hanya memerlukan satu sudu makan minyak (15 ml). Kandungan lemak berkurang, tetapi warna dan kandungan lembapan masih sama.

Kebaikan ini dapat mengurangkan risiko seperti penyakit jantung dan keradangan, kerana minyak masak merupakan satu contoh lemak tepu yang mengakibatkan kenaikan kolesterol sekiranya diambil secara berlebihan.

2. Membantu penurunan berat badan

Makanan yang digoreng celur mengandungi lebih banyak kandungan lemak, jadi kandungan kalori turut menjadi tinggi. 1 gram lemak membekalkan 9 kcal. Pengambilan kalori melebihi keperluan pula akan menyebabkan berat badan meningkat.

Penggunaan penggoreng kering yang mengehadkan minyak akan menjadikan makanan tersebut lebih rendah kalori. Ini membantu mereka yang berlebihan berat badan untuk mengurangkan pengambilan kalori dan mencapai berat badan ideal.

3. Mengurangkan pembentukan bahan berbahaya

Selain tinggi kandungan lemak dan kalori, kaedah menggoreng makanan juga berisiko menghasilkan komponen berbahaya seperti akrilamida. Ia adalah sejenis komponen yang terhasil apabila karbohidrat dimasak menggunakan haba tinggi seperti ketika digoreng.

Menurut Agensi Penyelidikan Kanser Antarabangsa, akrilamida mungkin diklasifikasi sebagai karsinogen, kerana ada sesetengah kajian menunjukkan akrilamida mempunyai hubungan dengan pembentukan kanser.

Di samping itu, ada kajian yang menunjukkan bahawa penggoreng kering dapat mengurangkan pembentukan akrilamida sehingga 90%. Namun begitu, bahan kimia berbahaya yang lain seperti aldehid dan polycyclic aromatic hydrocarbon mungkin masih tetap dihasilkan walaupun menggunakan penggoreng kering ini.

Dalam satu kajian, ikan yang digoreng kering mengandungi lebih banyak bahan yang dipanggil sebagai ‘produk pengoksidaan kolesterol’ atau ‘cholesterol oxidation products’ (COPs). COPs terbentuk apabila kolesterol daripada daging atau ikan terurai ketika dimasak. Hasil penyelidikan mengaitkan bahan ini dengan risiko penyakit jantung, kanser, dan masalah kesihatan yang lain.

Kajian itu juga mencadangkan, satu kaedah untuk mengurangkan pembentukan COPs ialah dengan menambah parsli atau kucai ke dalam lauk yang digoreng kering. Tumbuhan ini bertindak sebagai antioksida bagi mengurangkan COPs.

Ada juga kajian yang mendapati penggoreng kering mengehadkan kandungan omega-3 atau lemak tak tepu di dalam ikan. Lemak baik ini dapat mengurangkan kolesterol jahat dan risiko penyakit kardiovaskular.

Penggoreng kering dapat membantu mengehadkan pengambilan lemak tepu dalam jumlah yang banyak. Ia juga dapat membantu mengurangkan pengambilan kalori harian. Namun begitu, walaupun kajian tentang kesan sampingan penggunaan penggoreng kering masih terhad, secara asasnya, makanan bergoreng masih dikaitkan dengan pelbagai risiko masalah kesihatan sekiranya pengambilan tidak dikawal.

Untuk gaya pemakanan yang lebih sihat, variasikan cara masakan dan hadkan pengambilan minyak. Gunakan cara mereneh, merebus, atau stim untuk mencegah kesan sampingan daripada makanan bergoreng.

Link, R. (2018). Is Cooking with an Air-Fryer Healthy?  – HealthlineMikstas, C. (2019). Do Air Fryers have Health Benefits?– WebMDRyan, A. (2019). Are Air-Fryers Healthy?– Medical News Today


9 Khasiat Pegaga yang anda Perlu Tahu

Adakah anda salah seorang peminat daun pegaga? Selain dimakan begitu sahaja bersama sambal, pegaga juga boleh dibuat jus atau dinikmati sebagai kerabu. Tahukah anda, apakah khasiat-khasiat daun pegaga ini? Artikel ini akan membincangkannya.

Dalam bahasa saintifik, pegaga dikenali sebagai Centella asiatica. Ianya bersaiz kecil, tumbuh menjalar, serta mempunyai jangka hayat yang pendek. Daun pegaga berbentuk bulat dan licin, serta boleh tumbuh meliar dalam semua keadaan tanah.

Pegaga telah digunakan bertahun lamanya dalam perubatan Ayurvedik dan tradisional Cina. Pertubuhan Kesihatan Sedunia (WHO) telah mencadangkan bahawa tumbuhan ini amatlah penting untuk ditanam dan dipelihara. Sememangnya, seperti tumbuhan lain, daun pegaga juga kaya dengan pelbagai khasiat. Antaranya ialah:

1. Mengawal paras gula

Kajian dalam makmal membuktikan bahawa pengambilan pegaga dapat meningkatkan penghasilan hormon insulin. Fungsi ini dapat membantu mengawal paras gula dalam darah, seperti tindakan ubat moden. Namun, ini tidak bermaksud pesakit diabetes boleh mengabaikan pengambilan ubat yang telah diberi oleh doktor.

2. Meningkatkan fungsi kognitif

Dalam kajian kecil pada tahun 2016, pegaga didapati memulihkan ingatan pesakit angin ahmar. Kajian lain ke atas tikus makmal pula menunjukkan pengambilan ekstrak rebusan pegaga dapat memperbaik fungsi pembelajaran dan memori.

Selain itu, kerana keupayaannya untuk menambah baik fungsi saraf dan ingatan, pegaga mungkin berpotensi untuk merawat penyakit Alzheimer. Ekstrak daunnya memberi kesan perlindungan ke atas sel otak daripada ketoksikan.

Walau bagaimanapun, penyelidikan secara mendalam masih diperlukan bagi benar-benar mengenalpasti bagaimana pegaga dapat digunakan untuk rawatan Alzheimer.

3. Mengurangkan kerisauan dan tekanan

Kekurangan tidur dapat mengakibatkan kegelisahan, kerosakan oksidatif, dan keradangan sel saraf. Kajian ke atas tikus makmal mendapati pengambilan pegaga dapat mengurangkan kegelisahan akibat kurang tidur di samping mencegah kerosakan oksidatif. Namun begitu, perkara ini perlu dikaji lebih mendalam untuk memastikan khasiat berkenaan.

Pegaga mempunyai keupayaan untuk merawat kegelisahan, tekanan, dan kemurungan. Oleh itu, ia juga mungkin boleh membantu merawat insomnia yang sering berlaku berikutan masalah-masalah tersebut.

5. Mengurangkan tanda regangan (stretch marks)

Pada tahun 2013, kajian menunjukkan daun pegaga mampu mengurangkan tanda regangan daripada kelihatan. Satu kandungan dalam pegaga yang dipanggil terpenoid mampu meningkatkan penghasilan kolagen. Ini juga mungkin menghalang pembentukan tanda regangan baru.

6. Menyembuhkan luka dan mencegah parut

Khasiat pegaga dalam penyembuhan luka dikesan pada luka yang disebabkan oleh objek tajam, kesan trauma daripada objek tumpul, serta tisu yang dijangkiti. Namun, sekiranya luka tersebut dalam dan teruk, anda dinasihatkan untuk berjumpa doktor.

7. Merawat vena varikos (varicose veins)

Vena varikos adalah satu keadaan di mana urat membengkak, berbelit, dan kerap terjadi pada bahagian kaki. Kajian-kajian yang dijalankan pada awal tahun 2000 mendapati pegaga dapat memperbaik kesihatan vena. Individu dalam kajian terbabit mengalami masalah kesihatan yang berkaitan dengan vena seperti darah tinggi serta pembengkakan tumit. Ini kerana, pegaga berpotensi dalam menambak baik peredaran darah.

Antioksida ialah penghapus radikal bebas, yang memberi perlindungan kepada tisu badan daripada kerosakan disebabkan oleh spesis oksigen reaktif. Polifenol, vitamin C, flavonoid, dan beta-karotena yang terkandung dalam pegaga meningkatkan aktiviti antioksida di dalam herba tersebut. Daun pegaga mengandungi antioksida paling tinggi berbanding bahagian lain.

Di sesetengah tempat, ekstrak daun pegaga biasa digunakan untuk merawat sakit perut dalam kalangan kanak-kanak. Bahagian daun pada pokok pegaga mempunyai kesan antibakteria terhadap E. coli serta banyak bakteria dan kulat yang lain.

Seperti tumbuh-tumbuhan lain, pegaga sememangnya mengandungi pelbagai komponen yang mampu meningkatkan kesihatan tubuh badan. Tetapi, perubatan herba seperti pegaga bukanlah untuk menggantikan rawatan daripada pakar perubatan.

Walaupun daun pegaga mempunyai banyak khasiat untuk tubuh badan kita, harus diingat bahawa ada kajian menunjukkan pengambilan pegaga secara berterusan dalam tempoh melebihi 6 bulan mungkin boleh mengakibatkan kesan sampingan pada hati. Variasikan sumber sayur-sayuran atau ulaman anda. Pastikan ada sajian sayur-sayuran serta buah-buahan dalam setiap waktu makan berat.

Artikel Berkiatan: Cara Tanam Pegaga yang Betul

Khasiat Tumbuh-tumbuhan yang lain

Chandrika, U. G. & Kumara, P. P. (2015). Gotu Kola (Centella asiatica): Nutritional Properties and Plausible Health Benefits.Cronkleton, E. (2018). Everything you need to know about gotu kola. HealthlineFletcher, J. (2020). What are the benefits of gotu kola. – Medical News TodayJabatan Perhutanan Semenanjung Malaysia. Pegaga.Kementerian Kesihatan Malaysia. Perubatan Alternatif dan Komplementari untuk Diabetes Mellitus.


Jom Sihat dengan Lompat Tali

Tahukah anda senaman lompat tali adalah antara senaman yang dipandang rendah dari segi kebaikkannya padahal ia adalah senaman yang jauh lebih efektif dan keberkesanannya boleh dirasai seawal 1 minggu berbanding kebanyakkan senaman kardio yang lain.

Kajian telah membuktikan bahawa lelaki dewasa yang menghabiskan 10 minit melakukan lompat tali setiap hari selama 6 minggu memberikan kebaikan kesihatan yang sama seperti lelaki dewasa yang menghabiskan 30 minit berjoging untuk jangka masa yang sama. Senaman ini meningkatkan kecergasan kardiovaskular yang boleh mengurangkan risiko daripada penyakit strok, serangan jantung, kencing manis yang merupakan antara pembunuh utama rakyat Malaysia.

Khasiat dan kebaikan melakukan senaman lompat tali

1. Pembakar Lemak Yang Mantap

Senaman Lompat tali boleh membakar sehingga 300 kalori tenaga dalam hanya 15 minit. Sebagai pengetahuan anda, 300 kalori adalah sama seperti 4 senduk rata nasi! Lebih banyak kalori yang dibakar maka penukaran lemak tubuh badan kepada tenaga adalah lebih banyak. Senaman ini adalah lebih baik daripada senaman kardio berterusan lain seperti berlari dan menunggang basikal yang tengah popular tu.

Senaman lompat tali adalah senaman yang menggerakkan hampir kesemua otot utama dalam badan dan dikategorikan sebagai senaman thermogenic iaitu senaman yang menghasilkan haba yang banyak pada tubuh badan. Jadi, untuk menghasilkan haba tersebut, tubuh badan perlulah membakar tenaga kalori pada tubuh badan. Bayangkan apabila tenaga kalori yang banyak digunakan setiap hari, apa yang akan terjadi. Boleh kurus dan sihat!

2. Meningkatkan Kesihatan Jantung

Senaman lompat tali sering dikaitkan dengan peningkatan yang lebih baik terhadap kecergasan kardiovaskular dan juga kecergasan fizikal. Apabila senaman dilakukan, jantung yang aktif mengepam darah boleh memberi faedah yang baik kepada sistem kardiovaskular dan kesihatan jantung anda. Contohnya, lompat tali boleh meningkatkan V02 iaitu ukuran jumlah oksigen maksimum yang dapat digunakan seseorang semasa bersenam. Semakin tinggi V02, semakin tinggi daya tahan kardiovaskular.

Kajian baru dari tahun 2019 mendapati bahawa individu agak berusia yang melakukan dua sesi lompat tali setiap hari selama 12 minggu mempunyai fungsi pergerakan maksimum dan V02 mereka lebih baik berbanding dengan mereka yang melakukan rutin kecergasan seperti biasa. Pada akhir kajian, mereka yang melompat tali mempunyai lemak badan keseluruhan yang lebih rendah, kurang lemak badan di perut, dan kadar nadi yang lebih baik dimana semua ini dapat menyumbang kepada kesihatan jantung.

3. Meningkatkan Koordinasi Tubuh Badan

Senaman lompat tali mengerah tubuh badan ke arah koordinasi yang lebih baik, terutama ketika anda telah menguasai gerakan lompatan yang lebih mahir, seperti mengayunkan tali dengan cepat dua kali dalam setiap lompatan. Pergerakan ini membaiki koordinasi kerana ianya memerlukan beberapa bahagian badan berkomunikasi untuk menyelesaikan satu lompatan.

Kajian tahun 2015 yang diterbitkan dalam Jurnal Sains Sukan dan Perubatan mendapati bahawa pemain bola sepak remaja yang melompat tali menunjukkan kemahiran motor yang lebih baik selepas 8 minggu berbanding mereka yang tidak melakukan senaman ini. Selain itu, terdapat juga kajian mendapati bahawa lompat tali membantu meningkatkan koordinasi motor di kalangan kanak-kanak autistik, yang sering bergelut dengan keseimbangan dan koordinasi.

4. Mengurangkan Risiko Kecederaan

Dengan peningkatan koordinasi melalui senaman lompat tali, risiko kecederaan semasa bersenam atau melakukan aktiviti seharian turut berkurang kerana tubuh badan akan lebih peka terhadap pergerakan.

Lompat tali juga bermanfaat bagi individu yang aktif dalam sukan. Ramai atlet bola keranjang, tenis, bola sepak dan sukan lain sering mengalami kecederaan kaki dan pergelangan kaki kerana pergerakan seperti berlari, berhenti dengan pantas dan kemudiannya berpusing. Risiko kecederaan pada bahagian tersebut boleh dikurangkan jika individu ini sering melompat tali kerana ia bukan sahaja meningkatkan koordinasi kaki tetapi juga meningkatkan kekuatan pada otot-otot yang mengelilingi sendi pergelangan kaki.

Senaman lompat tali boleh menjadikan tulang anda lebih kuat dengan peningkatan ketumpatan tulang. Ketumpatan tulang diukur dengan kandungan mineral, seperti kalsium pada tulang anda. Jika kurang tumpat maka tulang tersebut akan mudah rapuh dan patah. Ketumpatan tulang yang lebih tinggi juga dapat mengurangkan risiko osteoporosis (penyakit tulang rapuh) di kemudian hari, terutamanya untuk kanak-kanak perempuan dan wanita.

Perkara ini dibuktikan dengan kajian barat yang mendapati bahawa kanak-kanak perempuan berusia 11 hingga 14 tahun yang mengambil bahagian dalam lompat tali secara mingguan mempunyai ketumpatan tulang yang lebih tinggi daripada mereka yang tidak melakukan lompat tali. Pengkaji dari Asia pula mengesyorkan agar orang melompat tali selama 10 minit sehari untuk meningkatkan kekuatan tulang. Bagi anda yang mempunyai pekerjaan duduk lama di hadapan komputer yang menyebabkan postur badan membongkok, senaman ini sangat sesuai kerana semasa lompat tali, postur badan akan automatik menegak dan mendada.

Senaman ini sangat sesuai untuk dilakukan bagi kebanyakkan individu dan mudah untuk dilakukan walaupun pada ruangan yang terhad. Saranan tempoh senaman yang ditetapkan oleh Kementerian Kesihatan Malaysia adalah selama 150 minit seminggu iaitu 30 minit sehari selama 5 hari. Maka, lompat tali merupakan salah satu senaman yang boleh diamalkan. Bagi yang baru memulakan senaman, lompat tali boleh dimulakan dengan 5 minit sehari dan ditingkatkan dari masa ke semasa. Jom mula!Rujukan

Baker, J. A. 1968. Comparison of Rope Skipping and Jogging as Methods of Improving Cardiovascular Efficiency of College Men. Research Quarterly. American Association for Health, Physical Education and Recreation 39(2): 240-243.Chon, T.-J., Sung, D. J., Jeon, J.-Y. & Shin, J.-T. 2018. Enhancing Psychological and Physical Fitness Factors of Korea Middle School Students by Introducing Rope Skipping. Iranian journal of public health 47(12): 1965-1966.Fountaine, C. J. & Schmidt, B. J. 2015. Metabolic Cost of Rope Training. J Strength Cond Res 29(4): 889-893.Jeong, K.-C. & Shin, J.-G. 2017. Effects of Jump Rope Program on Motor Coordination of Children with Autistic Spectrum Disorder. Research Journal of Pharmacy and Technology 10: 2391.Kirthika, V., S, S. & Selvam, S. 2019. The Effect of Skipping Rope Exercise on Physical and Cardiovascular Fitness among Collegiate Males. Research Journal of Pharmacy and Technology 12: 4831-4835.Trecroci, A., Cavaggioni, L., Caccia, R. & Alberti, G. 2015. Jump Rope Training: Balance and Motor Coordination in Preadolescent Soccer Players. Journal of sports science & medicine 14(4): 792-798.


COVID-19: Peluang Pemasaran untuk Peniaga Kedai Runcit

Pandemik COVID-19 merupakan berita buruk buat seluruh rakyat Malaysia, namun ia bukan perkara yang harus diratapi sepanjang masa. Untuk berjaya, kita perlu berfikir lebih kehadapan bagi memastikan kelangsungan hidup dan pada masa yang sama membantu meningkatkan ekonomi negara. Perintah kawalan pergerakan (PKP) yang dilaksanakan sejak Mac 2020 banyak mengubah corak kehidupan rakyat Malaysia terutama sekali dalam bidang jual beli. Mereka lebih selesa untuk membeli barang keperluan secara atas talian berbanding pergi ke kedai atau pasaraya berhampiran.

COVID-19 memberi peluang dan ruang buat peniaga kedai runcit untuk memandang jauh ke hadapan bagi memastikan perniagaan mereka dapat terus dijalankan. Namun begitu, tidak kurang juga ada yang terpaksa berputih mata melihat kedai mereka ditutup dek sewa yang tidak mampu dibayar. Kewujudan kedai runcit sebenarnya memainkan peranan yang penting dalam keadaan sekarang memandangkan pergerakan ke suatu tempat agak terhad dan berisiko. Oleh itu, peniaga perlu bijak dalam memastikan kedai tetap mendapat pelanggan dengan menukar modus operandi kepada kedai atas talian. Tidak dinafikan, kedai atas talian tumbuh bagaikan cendawan selepas hujan bagi memenuhi permintaan warga setempat untuk mendapatkan makanan dan keperluan harian. Oleh itu, pandemik ini dilihat sebagai satu titik tolak untuk peniaga kedai runcit melonjak naik dan mengembangkan perniagaan mereka.

Mengenal Pasti Keperluan Pembeli

Keperluan dan kemahuan pembeli adalah sesuatu yang berbeza. Jika peniaga mampu mengenal pasti kemahuan pembeli berdasarkan keperluan pembeli, ia adalah bonus buat peniaga. Hal ini kerana, kemahuan pembeli seringkali dilupakan melainkan barang tersebut terlintas di depan mata. Jika pembelian dijalankan secara atas talian, pembeli lebih tertumpu untuk mendapatkan barangan keperluan sahaja menyebabkan barangan lain kurang laris.

Selain itu, setiap isi rumah mempunyai keperluan berbeza, jadi peniaga perlu bijak dalam mempromosikan barang kepada pembeli. Keperluan pembeli penting bagi memudahkan pelanggan mendapatkan barang mereka dengan cepat, dan mengurangkan masa mereka bersesak sesak di dalam kedai. Oleh itu, pentingnya pengumpulan maklumat bagi memastikan keperluan pembeli dapat dipenuhi.

Peniaga seharusnya mampu memastikan pelanggan selesa dan mudah untuk mendapatkan barangan di kedai. Bagi memastikan barangan di kedai laris terjual, setiap peniaga mempunyai gaya tersendiri bagi untuk menentukan susun atur barang di dalam kedai. Tidak kurang juga pelbagai pakej promosi menarik ditawarkan untuk menarik lebih ramai pembeli. Pakej promosi ini penting terutama sekali apabila barang yang dijual menghampiri tarikh luput. Bagi mengelakkan kerugian, peniaga harus bijak dalam memastikan pembeli tertarik untuk mendapatkan barangan tersebut walaupun sudah hampir rosak.

Sebagai contoh, Tesco amat kehadapan dalam memastikan pelanggan dapat apa yang mereka inginkan. Tesco bukan sahaja mengumpul data berkenaan cara pelanggan membeli, sebaliknya cara mereka membeli setiap barang. Ini secara tidak lansung membantu Tesco untuk memastikan stok produk sentiasa cukup dan tidak membazir.

COVID-19 membuka mata kita untuk sama ada untuk keluar dari zon selesa atau terus berada di takuk yang sama. Ini merupakan jalan untuk peniaga mula berubah kearah digital. Oleh itu, maklumat pembelian dan pelanggan sangat penting dalam perniagaan atas talian bagi tujuan pemasaran. Sebenarnya, pengumpulan maklumat ini tidaklah memerlukan sistem yang canggih, cukup dengan bermula dengan apa yang ada di tangan.

Jika dilihat semula, Data Raya (Big Data) sering disebut dan dikaitkan dengan ekonomi. Ia memainkan peranan yang penting dalam memacu ekonomi negara bagi emastikan Malaysia mampu bersaing dnegan negara maju yang lain. Sesuai dengan hasrat kerajaan yang ingin pengusaha kecil meneroka kepentingan Big Data bagi membangunkan dan memajukan perniagaan mereka. Namun begitu, kebanyakan kedai runcit masih tidak menggunakan sistem untuk merekodkan barang keluar masuk. Mere lebih selesa mengira aliran tunai harian sahaja, sebaliknya analisa mengenai kumpulan barangan yang dibeli oleh setiap pelanggan juga perlu direkod bagi memudahkan promosi dan pemasaran.

Di dalam sebuah kedai, ada barangan yang laris, ada yang tidak. Jadi, apakah cara untuk memastikan semua barangan di dalam kedai mampu terjual? Di sini lah pentingnya Big Data. Maklumat yang dikumpul mampu menjana corak bagi setiap pembeli berdasarkan sejarah pembelian.  Namun, apakah data yang penting dan perlu diambil kira untuk membantu peniaga kehadapan melebihi pesaing mereka? Andai kata data yang dikumpul ini salah, ia boleh menyebabkan andaian yang dibuat tidak benar dan sekaligus merugikan kedai tersebut.

Berdasarkan kajian yang telah dijalankan oleh Gartner Research pada tahun 2017, 33% daripada syarikat besar di dunia mengalami krisis kualiti data kerana mereka tidak mampu mempercayai analisa data yang dihasilkan. Setiap peniaga perlu mempunyai kualiti data yang terbaik untuk mendapatkan analisa data yang tepat dan bernilai untuk memacu perniagaan mereka. Kualiti data merupakan antara isu terbesar dalam pengurusan data dan kadang kala membawa kepada analisa data yang tidak tepat. Ini akan memberikan impak yang besar kepada keputusan yang akan diambil oleh organisasi. Kualiti data sangat penting, walaupun tidak ramai yang sedar akan kepentingannya, tapi ia amat berharga dalam memastikan perniagaan kita dapat dikekalkan dan dimajukan kepada yang lebih baik.


Bukti Kehidupan dan Penempatan Manusia di Marikh

Apabila kita melihat ruang angkasa pada waktu malam, ada kala kita akan terlihat satu bintang merah yang bersinar terang yang menjadi penghias langit. Bintang tersebut adalah planet Marikh. Marikh merupakan jiran Bumi di dalam sistem suria dan ianya menjadi planet pilihan untuk dijadikan tempat tinggal bagi generasi masa depan. Oleh itu, pelbagai kajian dan penerokaan ke atas Marikh giat dijalankan oleh para saintis untuk merealisasikan impian itu. Sebelum itu, mari kita berkenalan dengan planet Marikh ini.

Marikh (Mars) kali pertama direkodkan melalui teleskop pada tahun 1610 oleh Galileo Galilei. Ianya dinamakan Mars sempena dewa perang Rom kerana warnanya yang berwarna merah. Marikh merupakan planet ke empat dari matahari dan mengorbit matahari selama 669.6 hari untuk satu pusingan lengkap (1 tahun).

1 hari di Marikh bersamaan dengan 24.6 jam. Disebabkan jaraknya sedikit jauh dari matahari berbanding bumi, maka suhu di permukaan Marikh adalah dari -143 ºC hingga ke 35 ºC. Bilion tahun lalu, Marikh menggunakan medan magnet global, tetapi tidak mengunakannya lagi sejak 4 bilion tahun lepas.

Terdapat ais di kutub selatan Marikh (Sumber: FB Encik Shahrin Ahmad)

Saiz Marikh adalah separuh dari bumi dan beratnya adalah 10% dari berat bumi. Tarikan graviti di Marikh pula 38% dari bumi dan jika berat kita di bumi 1000 N (100 kg), maka di Marikh berat kita menjadi 380 N (38 kg) sahaja. Walaupun begitu, Marikh mempunyai gunung Olympus (gunung berapi) yang tertinggi di dalam sistem suria iaitu setinggi 27 kilometer dan 600 km diameter. Selain itu, Marikh mempunyai lembah/gaung yang terbesar iaitu lembah Marines (kedalam 10 km dan purata diameter 4000 km). Terdapat dua bulan yang mengorbit Marikh iaitu Phobos dan Deimos.

Lapisan atmosfera Marikh adalah sangat nipis dan tekanan atmosferanya beratus kali ganda rendah berbanding dengan bumi. Atmosfera Marikh mengandungi 95.32 % karbon dioksida, 2.7 % nitrogen, 1.6 % argon. 0.13 % oksigen dan 0.08 % karbon monoksida. Manakala permukaannya sangat kering, berhabuk, berbatu, bergaung dan terdapat kawah hentaman meteorit. Permukaan dilitupi oleh mineral yang kaya dengan besi dan apabila besi teroksida maka tanah kelihatan berwarna merah. Marikh mempunyai awan dan berangin seperti di bumi. Ada kalanya akan berlakunya ribut taufan kecil atau besar yang boleh dilihat dari bumi. Ribut taufan yang besar ini juga ada kalanya akan menutupi permukaan Marikh.

Kenapa Marikh Menjadi Planet Pilihan untuk Manusia Menetap?

Marikh menjadi planet pilihan sebagai penempatan baru manusia adalah disebabkan kedudukan Marikh di dalam sistem suria dan bersebelahan dengan bumi. Perjalanan dari bumi ke Marikh mengambil masa yang singkat berbanding ke planet lain iaitu 6 hingga 9 bulan. Dan sebab yang utamanya adalah dikatakan Marikh hampir menyerupai bumi dari sudut teras planet, permukaan yang berbatu, terdapat lapisan atmosfera dan halaju putaran Marikh di atas paksinya hampir sama (mempunyai 4 musim, dan 1 hari di Marikh hampir sama dengan bumi iaitu 24.6 jam).

Sejak 1960an, manusia telah menghantar beratus kapal angkasa ke Marikh bagi tujuan penyelidikan pelbagai bidang (astrobiologi, astrofizik, astrokimia, geologi dan lain lain) bagi mencapai tujuan untuk cuba membuka penempatan manusia di sana. Walaupun begitu, bukan semua misi yang dilakukan berjaya. Misi penghantaran kapal angkasa ke Marikh sudah cukup mencabar sehingga ada yang hilang tanpa jejak dan yang paling sukar dan mencabar adalah untuk mendaratkan kapal angkasa di permukaan Marikh.

Buat masa kini (November 2020), terdapat 3 kapal angkasa NASA yang sedang berada di Marikh. Odyssey tiba pada oktober 2001 dan mengorbit Marikh. Tugas Odyssey adalah untuk mengumpul data mengenai jumlah radiasi, jenis mineral, jenis tanah dan iklam Marikh. Odyssey memegang rekod sebagai kapal angkasa paling lama mengorbit Marikh. Curiosity rover pula berada di atas permukaan Marikh dan telah mengkaji Marikh sejak 2012 dan ianya merupakan rover terbesar yang pernah di hantar ke planet. Bagi mengkaji mengenai isi dalam Marikh dan mengukur gempa yang berlaku di Marikh, InSight telah dihantar dan mendarat di Marikh pada 2018.

2021 pula bakal menyaksikan kapal angkasa Perseverance mendarat di Marikh. Preseverance telah berlepas ke Marikh pada Julai lalu. Perseverance ini membawa mini helikopter yang dinamakan Ingenuity yang akan dibiarkan terbang bersendiri apabila tiba di Marikh. Tujuannya adalah untuk melihat kemampuan Ingenuity untuk terbang dan jika ianya berjaya, maka akan lebih banyak helikopter mini akan dihantar ke planet untuk melakukan kajian. Preseverance memiliki alat untuk cuba menghasilkan oksigen sepertimana pokok menukarkan gas karbon dioksida kepada oksigen (proses fotosintesis). Dan tugas utama Perseverance adalah untuk menjejaki kehidupan terkini atau sejarah kehidupan di Marikh. Selain itu, ianya ditugaskan untuk mengambil sampel tanah Marikh dan akan kembali ke bumi pada 2030.

Gambaran ilustrasi Perseverance dan Ingenuity di permukaan Marikh (Sumber: NASA)

Bukti Hidupan di Marikh

Hasil dari pelbagai kajian dan penyiasatan, para saintis mendapati bahawa wujudnya air di Marikh tetapi di masa lalu. Marikh ketika ini telah kehilangan air dan menjadi sangat kering. Di kutub selatan Marikh, terdapat satu kawasan dimana terdapatnya ais yang mengandungi air dan karbon dioksida.

Apabila sesuatu tempat memiliki air, pastinya ada kehidupan disitu. Kenyataan ini yang menguatkan untuk para saintis terutamanya astrobiologi giat mencari bukti kehidupan lain di Marikh. Astrobiologi telah melakukan kajian ke atas tiga sampel batuan meteorit dari Marikh untuk mencari bukti kehidupan fosil bakteria dan menjumpai beberapa petunjuk. Tetapi petunjuk berkenaan disangkal oleh astrokimia dan astrofizik kerana petunjuk berkenaan hanyalah proses semulajadi pembentukan Marikh.

Sehingga kini, pelbagai kapal angkasa dan kajian dari bumi telah dilakukan untuk mengenalpasti kehadiran hidupan lain di Marikh di masa lalu atau masa kini. Malangnya, sehingga kini tiada bukti kukuh yang menunjukkan bahawa terdapat kehidupan lain dan para saintis terus berteka teki untuk hal ini.

Menariknya, sedang asyik para saintis fokus mencari kehidupan di Marikh.. Dunia astronomi dikejutkan dengan penemuan bukti kehidupan di planet yang jarang diberi perhatian oleh saintis iaitu Zuhrah. Sekumpulan saintis dari UK, US dan Jepun telah melaporkan kehadiran gas fosfin yang terdapat di awan Zuhrah berdasarkan pemerhatian menggunakan teleskop. Gas fosfin ini hanya boleh dihasilkan oleh benda hidup. Apabila sesuatu bukti kehidupan dijumpai, maka akan berlaku banyak perdebatan antara para saintis dan kini.. Zuhrah mula menjadi perhatian para saintis untuk diterokai dan dikaji bagi pembuktian.

Marikh pada 3.5 billion tahun yang lalu

Sehingga kini, para saintis masih belum menjumpai bukti kukuh mengenai kewujudan kehidupan di Marikh dan sedang giat menghantar kapal angkasa untuk mengkaji Marikh. Pada 15 september 2020, penyelidik dari Cornell University mengatakan bahawa susah untuk mencari bukti kehidupan di Marikh kerana bukti biologi telah dimusnahkan oleh aliran asid di permukaan Marikh pada masa lalu. Walau bagaimanapun, itu tidak mematahkan semangat saintis untuk mengkaji dan menerokai Marikh.

Andai satu hari nanti, para saintis berjaya mewujudkan penempatan manusia di Marikh yang selamat untuk didiami, adakah para pembaca sudi untuk berhijrah ke sana? Bagi penulis, penulis akan timbal balik segala kebaikan, keburukan, kemungkinan dan risiko untuk tinggal disana. Anda pula bagaimana? Tetapi, penulis telah menempah boarding pass yang akan membawa nama penulis ke Marikh pada misi kapal angkasa NASA yang akan datang (tahun 2026). Bagi sesiapa yang mahu menyertai ini, boleh daftar nama dan dapatkan boarding pass di sini.

Mars CharacteristicsWhat is Mars?. NASA TVMars: What we know about the Red PlanetMars South Pole may have an underground lake surrounded by pondsMars may be hiding tantalizing lakes beneath its glaciersNASA’s newest Mars rover begins its journey to hunt for alien lifeLife on Mars: Exploration & EvidenceSign of Life on Venus? What this means for earthlingsLife on Venus? Astronomers see a signal in its cloudsStudy shows difficulty in finding evidence of life on MarsMars landers reveals new details about the Red Planet’s strange magnetic field.


Kurang Tidur & Bekerja Syif Malam meningkatkan Risiko Obesiti

Kebiasaannya, obesiti atau masalah berat badan berlebihan dikaitkan dengan cara pemakanan yang tidak seimbang atau pengambilan kalori berlebihan. Tapi tahukah anda, faktor lain seperti waktu tidur yang tidak mencukupi juga berisiko meningkatkan berat badan? Artikel ini akan membincangkannya.

Menurut pakar daripada pusat kesihatan di California, setiap individu memerlukan tidur selama 7.5 jam sehari. Keperluan waktu tidur pula adalah berbeza mengikut peringkat umur. Untuk kebanyakan orang dewasa, mereka memerlukan tidur selama tujuh hingga lapan jam sehari. Tempoh ini akan menjadi semakin panjang untuk peringkat umur yang lebih muda.

Bagaimana kekurangan tidur meningkatkan risiko obesiti?

Melalui kajian-kajian yang dijalankan, kurang tidur serta waktu tidur yang tidak teratur dikaitkan dengan peningkatan Indeks Jisim Badan (Body Mass Index, BMI). Secara asasnya, orang dewasa dan kanak-kanak yang tidak cukup tidur lebih cenderung untuk mempunyai berat badan berlebihan berbanding mereka yang cukup tidur.

Kaitan sebenar di antara tempoh waktu tidur dengan berat badan masih belum dapat dijelaskan sepenuhnya. Namun begitu, ada beberapa teori yang dicadangkan untuk perkara ini.

Salah satu daripadanya ialah produktiviti yang rendah serta rasa mengantuk pada waktu siang akibat kurang tidur pada waktu malam. Akibat daripada itu, individu akan berasa kurang bertenaga. Untuk mengekalkan kesegaran di waktu siang, mereka mungkin mengambil kafein bersama gula, lalu menyebabkan pengambilan kalori berlebihan.Individu yang tidur lewat dan berjaga pada waktu tengah malam berkemungkinan mempunyai masa yang lebih untuk makan. Oleh itu, pengambilan kalori berisiko menjadi berlebihan.Tempoh tidur yang tidak mencukupi atau kualiti tidur yang rendah akan mengakibatkan ketidakseimbangan hormon. Dua hormon yang terlibat dalam proses ini ialah ghrelin dan leptin. Ghrelin berfungsi untuk merangsang rasa lapar, manakala leptin pula memberi isyarat kepada otak bahawa tenaga dalam badan sudah mencukupi. Kurang tidur meningkatkan hormon ghrelin dan mengurangkan leptin, lalu berisiko menyebabkan peningkatan jumlah kalori yang diambil.Selain hormon ghrelin dan leptin, tidur yang tidak mencukupi juga berisiko menganggu keseimbangan hormon lain seperti insulin. Dalam satu kajian ke atas individu dengan BMI normal, mereka yang tidur kurang daripada 6 ½ jam sehari mempunyai jumlah insulin yang lebih tinggi. Tubuh mereka perlu menghasilkan insulin dengan lebih banyak bagi mengekalkan jumlah normal gula dalam darah. Perubahan hormon sebegini juga boleh memberi kesan jangka masa panjang terhadap berat badan.Gaya hidup sihat yang merangkumi cara makan serta aktiviti fizikal merupakan gabungan penting bagi mengekalkan berat badan yang ideal. Kerana kekurangan tidur boleh menyebabkan keletihan pada waktu siang, keupayaan untuk melakukan senaman atau aktiviti fizikal juga mungkin menurun. Kalori yang dibakar menjadi rendah.

Pekerja Syif Malam dan Risiko Obesiti

Pemerhatian ke atas jururawat syif malam mendapati bahawa mereka mempunyai berat badan berlebihan, BMI lebih tinggi serta risiko masalah kesihatan lain. Banyak kajian lain yang dijalankan terhadap pekerja syif malam juga mendapati mereka mempunyai berat badan yang lebih tinggi termasuk obesiti abdomen.

Mereka yang bekerja pada syif malam akan mengalami gangguan ritma sirkadian akibat perubahan kitaran tidur. Ini akan merendahkan kadar metabolisma (kadar ‘pembakaran’ kalori).

Ritma sirkadian (Circadian rhythm) ialah ritma hidupan yang sentiasa berjalan mengikut kitaran 24 jam sehari (melibatkan tidur, makan, serta fungsi badan yang lain).

Apabila pekerja syif malam mengalami gangguan ritma sirkadian serta kurang tidur, perkara ini meningkatkan lagi risiko kenaikan berat badan.

Selain itu, mereka juga lebih terdedah kepada cahaya buatan seperti lampu, yang mungkin mengurangkan penghasilan melatonin. Melatonin ialah hormon yang penting untuk mengekalkan kitaran sirkadian hormon-hormon lain. Apabila keseimbangan hormon-hormon tersebut terjejas, metabolisma tenaga akan menjadi tidak seimbang lalu mengakibatkan kenaikan berat badan.

Risiko lain apabila bekerja pada waktu malam ialah pengambilan kalori berlebihan. Pekerja syif malam seperti pemandu lori cenderung untuk mengambil minuman tenaga (energy drink) yang mengandungi kafein dan kebiasaannya juga tinggi dengan kandungan gula. Selain itu, mereka juga mungkin mengambil snek atau manisan sebagai pelengkap kepada minuman tenaga tersebut untuk menghilangkan rasa mengantuk sewaktu bekerja malam.

Selain daripada tempoh tidur, kualiti tidur juga memainkan peranan penting. Sekiranya seorang dewasa sudah mendapatkan 8 jam tidur, tetapi kualitinya kurang (mungkin kerana kesakitan atau gangguan tidur), ini juga mungkin boleh mengakibatkan risiko masalah lain seperti kenaikan berat badan. Obesiti itu sendiri juga boleh menyebabkan risiko gangguan ketika tidur (contoh: apnea tidur) lalu mengurangkan kualiti tidur.

Di samping mengekalkan pemakanan seimbang dan aktiviti fizikal, pastikan anda juga mendapat tidur yang cukup serta berkualiti. Perkara ini dapat mencegah risiko obesiti serta masalah kesihatan yang lain.

Cooper, C. B., Neufeld, E. V., Dolezal, B. A., et al. (2018). Sleep deprivation and obesity in adults: a brief narrative review. BMJ Open Sport & Exercise Medicine. doi: 10.1136/bmjsem-2018-000392  Mann, D. (2013). Sleep and Wight Gain. WebmdNational Sleep Foundation. Obesity and Sleep.Pratt, A. (2020). Why Poor Sleep can lead to Weight Gain. HealthlineSun, M., Feng, W., Wang, F., Zhang, L., Wu, Z., Li, Z., Zhang, B., He, Y., Xie, S., Li, M., Fok, J., Tse, G., Wong, M., Tang, J. L., Wong, S., Vlaanderen, J., Evans, G., Vermeulen, R., & Tse, L. A. (2018). Night shift work exposure profile and obesity: Baseline results from a Chinese night shift worker cohort. PloS one, 13(5), e0196989. https://doi.org/10.1371/journal.pone.0196989Williams G. M. (2017). Obesity Among Night Shift Nurses: Time to Intervene. American journal of public health, 107(1), 41–42. https://doi.org/10.2105/AJPH.2016.303511


7 Khasiat Halba yang perlu anda tahu

Adakah anda biasa menggunakan halba dalam masakan? Jika anda tidak biasa menggunakannya, mungkin juga anda sebenarnya pernah memakan hidangan yang mengandungi halba. Contohnya, masakan tradisi Terengganu: Nasi dagang! Tetapi tahukah anda apakah khasiat rempah halba ini? Artikel ini akan membincangkannya.

Dalam bahasa Inggeris, halba dikenali sebagai fenugreek. Ia berbentuk butiran kecil berwarna coklat dan sering digunakan dalam menu berempah terutamanya yang berasal dari Timur Tengah. Di Indonesia, selain digunakan sebagai rempah dalam masakan, halba turut menjadi salah satu ramuan jamu. Halba juga ada digunakan sebagai kandungan dalam sabun atau syampu.

Pokok halba mampu mencapai ketinggian sehingga 90 sentimeter. Berdaun hijau, mempunyai bunga kecil berwarna putih, serta lengai yang mengandungi biji berwarna coklat keemasan.

Kekayaan khasiat rempah halba telah menjadikannya bahan dalam terapi perubatan tradisional China, Arab, dan India. Mari kita lihat apakah khasiat-khasiat halba.

1. Meningkatkan penghasilan susu ibu

Bagi memastikan perkembangan dan tumbesaran yang terjamin untuk bayi, susu ibu adalah sumber nutrisi yang terbaik. Namun begitu, ada segelintir ibu yang mungkin mengalami kesukaran untuk menghasilkan susu yang cukup.

Terdapat beberapa kajian yang menunjukkan bahawa halba mungkin berpotensi menjadi alternatif yang selamat dan semula jadi untuk meningkatkan susu ibu. Antaranya, kajian selama 2 minggu ke atas ibu yang baru melahirkan menunjukkan bahawa pengambilan teh herba bersama biji halba menyebabkan pengeluaran susu ibu yang lebih banyak.

2. Membantu mengawal kencing manis

Dalam satu kajian terhadap pesakit kencing manis jenis 2, pengambilan serbuk halba ketika makanan tengahari dan makan malam menyumbang kepada paras gula dalam darah yang lebih terkawal. Kajian lain juga membuktikan bahawa pengambilan halba menurunkan paras gula dalam darah selepas 4 jam dimakan.

Kesan ini dipercayai disebabkan oleh komponen dalam halba yang memperbaik fungsi insulin. Selain itu, kandungan serat larut yang tinggi dalam halba juga mungkin menyumbang kepada khasiat ini kerana ia melambatkan penghadaman dan penyerapan karbohidrat.

Namun, pesakit diabetes yang mengambil ubat perlulah mengawal kuantiti pengambilan halba agar tidak berlebihan sehingga menyebabkan hipoglisemia.

3. Mengawal rasa lapar

Sehingga hari ini, terdapat 3 kajian yang menunjukkan bahawa halba dapat mengurangkan rasa lapar dan pengambilan lemak, hingga 17%. Perkara ini mampu membantu memberi rasa lebih kenyang, mengawal pengambilan kalori berlebihan yang boleh membawa kepada kenaikan berat badan, lalu mencegah obesiti.

4. Memperbaiki paras kolesterol

Selain daripada mengawal paras gula, halba juga mampu membantu mengawal paras kolesterol dalam darah. Penyelidik di India mendapati bahawa apabila 100 gram serbuk halba ditambah ke dalam hidangan pesakit diabetes, jumlah kolesterol keseluruhan dan kolesterol buruk semakin berkurangan.

Kandungan antioksida, vitamin, serta mineral di dalam halba menyumbang kepada kesan anti-keradangan. Komponen tersebut menghalang pembentukan radikal bebas lalu melindungi sel badan daripada kerosakan.

6. Meningkatkan penghasilan sperma

Pada tahun 2017, satu kajian telah dijalankan ke atas 50 sukarelawan lelaki. Mereka diberi ekstrak biji halba selama 12 minggu. Di akhir kajian, bilangan sperma dalam 85% daripada peserta tersebut telah meningkat.

Dalam perubatan tradisional, halba digunakan untuk melegakan kesakitan. Penyelidik mempercayai bahawa komponen di dalam herba ini dapat menghalang penerima deria kesakitan.

Kajian dijalankan dengan memberi kapsul halba sebanyak tiga kali sehari kepada wanita yang mengalami kesakitan semasa haid. Hasilnya, mereka mengalami kesakitan yang berkurangan.

Kesan Sampingan dan Keselamatan

Walaupun terdapat pelbagai khasiat daripada pengambilan halba, ia juga mengakibatkan alahan dalam segelintir individu. Sungguhpun jarang berlaku, individu yang alah terhadap halba perlulah mengelakkannya.

Halba juga mungkin mengakibatkan beberapa kesan sampingan seperti cirit-birit, loya, sakit kepala, terutamanya jika diambil dalam jumlah banyak. Selain itu, ibu mengandung juga tidak digalakkan untuk mengambil halba dalam kuantiti yang tinggi bagi mencegah kontraksi awal dan kecacatan bayi.

Halba sememangnya memberi banyak khasiat kepada kesihatan tubuh kita. Namun, ambillah secara bersederhana terutamanya bagi mereka yang mempunyai masalah kesihatan seperti pesakit kencing manis. Sentiasa rujuk kepada doktor dan pakar pemakanan bagi mencegah sebarang kesan sampingan.

Khasiat Tumbuh-tumbuhan yang lain

Lihat Khasiat Makanan Yang Lain Di sini

Diabetes.Co. (2019). Fenugreek and Diabetes.
Huizen, J. (2019). If fenugreek good for you?– Medical News Today
Mawer, R. (2019). Fenugreek: A Herb with Impressive Health Benefits. – Healthline
Yusliza Yakimir Abd Talib. (2016). Singkap Rahsia Halba.  Sinar Harian


Thales dari Miletus dan Permulaan Fizik

Mengapa Penting Belajar Sejarah Fizik?

Apabila belajar mengenai Fizik, kita biasanya hanya didedahkan dengan konsep, prinsip, teori dan hukum yang berkaitan. Namun kita tidak mengetahui bagaimana saintis memulakan penemuan saintifik. Perkara ini penting untuk memberikan sudut kemanusiaan dan rasa realistik dalam pembelajaran Fizik.

Dengan mengkaji sejarah Fizik, kita dapat memahami bagaimana satu idea terbentuk dan diperkembangkan oleh saintis. Dan yang lebih penting adalah ia membuka ruang untuk pemahaman Fizik secara kontekstual, iaitu Fizik dalam konteks dunia sebenar. Bagaimana sifat-sifat kemanusiaan memberi maksud terhadap penemuan saintifik.

Dalam jurnal Physics Today bertajuk Why Should Physicists Study History? Menerangkan bahawa kekurangan aspek sejarah dalam pembelajaran Fizik menyebabkan pelajar hilang minat pada subjek ini, kerana ketiadaan maklumat mengenai bagaimana sesuatu kaedah itu terhasil, mengapa ahli Fizik memahami alam seperti itu, dan apakah kaitan antara apa yang mereka pelajari dengan dunia sebenar.

Perkataan Fizik berasal daripada bahasa Yunani iaitu physis yang bermaksud alam semulajadi. Fizik adalah satu cabang Sains yang mengkhususkan mengenai kajian tentang alam.

Kajian tentang alam di dalam Fizik adalah menerusi dua skop utama iaitu

Pencarian ilmu pengetahuan untuk memahami bagaimana alam ini berfungsi.Pembinaan rangkakerja mengenai kefahaman terhadap dunia ini yang boleh digunakan semula sepanjang masa.

Sebagai contoh situasi, anda berada di dalam bas yang bergerak dengan halaju seragam 100km/j, tiba-tiba bas tersebut berhenti secara mengejut. Apakah yang akan berlaku? Anda dengan sendirinya merasakan badan anda seolah tertolak ke hadapan. Apabila anda cuba memahami keadaan ini, ia menunjukkan bahawa anda sedang berfikir cara Fizik, iaitu mencari sebab mengapa berlakunya keadaan semulajadi seperti itu melalui skop (1).

Namun apabila anda cuba mencari satu rangkakerja yang menerangkan bagaimana perkara tersebut berlaku, dan boleh meramal jika perkara tersebut diulangi, apakah yang akan terjadi, maka anda menemukan konsep inertia, maka anda telah memasuki skop pemikiran Fizik yang ke (2). Ini bermaksud, melalui Fizik, kita bukan sahaja dapat menerangkan mengapa alam bertindak sepertimana sekarang, tetapi juga dapat mencipta satu konsep, teori, prinsip, hukum atau formulasi yang dapat digunakan untuk mengetahui hasil daripada sesuatu kejadian.

Kajian dalam Fizik telah berubah dan berkembang dengan sangat ketara sejak awal penemuan aliran ini. Pada mulanya Fizik bukanlah dikenali sebagai Sains seperti sekarang, sebaliknya merupakan aliran falsafah. Atau lebih tepat, falsafah alami (natural philosophy).

Mari kita pulang ke abad ke 7 dan ke 6 sebelum Masihi, iaitu kira-kira 2500 tahun yang lalu pada zaman Yunani kuno. Pada waktu ini ahli falsafah memulakan kajian mengenai alam dengan mengkaji apakah penyebab kepada sesuatu kejadian semulajadi itu berlaku.

Kaedah yang digunakan untuk memahami dan menerangkan kejadian semulajadi adalah lebih bergantung kepada pencerapan (observation). Thales daripada Miletus di Yunani pada tahun 620 Sebelum Masihi dikenali dan dirujuk oleh Aristotle sebagai pengasas kepada falsafah alami dan secara umumnya dikenali sebagai Bapa Sains.

Thales adalah cendekiawan pertama yang menerangkan alam tanpa sudut pandang mitos dan teologi. Beliau, seperti ahli-ahli Fizik terkemuka selepasnya merupakan seorang yang mencabar kefahaman sedia ada dengan mencari penerangan yang lebih baik mengenai alam. Seorang yang mempunyai sifat ingin tahu yang sangat tinggi. Kaedah yang digunakan Thales adalah menerusi pencerapan lalu menerangkannya secara saintifik.

Melalui pemerhatian terhadap dunia sekelilingnya, beliau percaya bahawa alam ini berfungsi dengan mempunyai hukum yang boleh diramalkan dan setiap sesuatu kejadian yang berlaku adalah secara tersusun. Beliau mengemukakan teori bahawa kejadian gempa bumi adalah disebabkan oleh ketidakstabilan di dalam lautan, sejajar dengan teorinya bahawa daratan ini adalah terapung di atas air.

Bagaimana beliau menemukan teori ini tanpa kemudahan teknologi untuk menilai apakah yang berada di bawah daratan? Ianya adalah menerusi pembinaan hipotesis. Thales menggunakan analogi dengan menyamakan daratan dengan kayu dan bahan yang sepertinya. Iaitu, yang terapung di atas air. Beliau mendapat idea ini selepas memerhatikan kapal berlabuh dan berlepas daripada pelabuhan. Dengan memikirkan persamaan antara kapal dan daratan, beliau menghasilkan teori bahawa adanya sifat keapungan pada keduanya.

Sifat Pemikiran Thales dan Awal Sains

Thales dianggap sebagai pelopor kepada Sains bukanlah disebabkan penemuannya ataupun teori yang diperkenalkannya. Banyak teori beliau yang disangkal seperti teori asas kepada alam ini adalah air. Namun begtitu, beliau hebat kerana menghasilkan revolusi kaedah pemikiran yang baru dalam menerangkan kejadian alam. Kualiti pemikiran saintifik yang terdapat pada beliau adalah (1) pemerhatian aktif terhadap kejadian alam. Iaitu memerhatikan apa yang berlaku pada alam sambil berfikir dan bertanya perlbagai soalan antaranya ‘mengapa ia berlaku sedemikian?’ (2) pembinaan hipotesis.

Dalam mencari jawapan kepada persoalannya, Thales menggunakan hipotesis untuk menghasilkan sebuah teori. Ianya melibatkan penjelasan sebab-akibat. ‘Sekiranya A, maka B’. Pembinaan hipotesis ini memerlukan kepada kaedah penaakulan. Proses penaakluan ini adalah penting dalam aliran Fizik. Aristotle, cendekiawan yang banyak dipengaruhi dengan cara pemikiran Thales mengatakan bahawa inkuiri saintifik memerlukan kepada pemerhatian kepada prinsip umum dan daripada prinsip umum kepada pemerhatian.

Kefahaman ini adalah mengenai penaakulan induktif dan deduktif seperti yang dilakukan Thales. Sama seperti skop berfikir cara Fizik dan juga seperti contoh situasi anda dalam bas dan penemuan konsep inersia awal penulisan tadi. Ianya bermula dengan sifat ingin tahu yang tinggi, dan dibekalkan dengan kaedah pemikiran yang berstruktur.

6 Reasons Why the History of Physics Matters – Society if of Physics StudentWhy should physicists study history? – Physics Today Physics – Merriam-WebsterThe Origin Physics – UtorontaThales if Miletus – utm.eduThales of Miletus – The Father of Science – Greek BostonThales of Miletus – Science DirectInduction and Deduction in the Philosophy of Science: A Critical Account since the Methodenstreit. Induction and Deduction in the Sciences, 2004, Volume 11. ISBN : 978-90-481-6555-1Friedrich Stadler


Kebaikan dan Keburukan Minum Kopi

Apakah kebaikan dan juga keburukan jika seseorang itu meminum kopi? Artikel ini akan menerangkan berkenaan perbezaan diantara kopi biasa dan kopi tanpa kafein berserta kebaikan dan keburukan minum kopi.

Kopi Biasa dan Kopi Tanpa Kafein (decaf coffee)

Kopi merupakan sumber utama untuk kafein. Bergantung kepada jenis kopi, kopi mengandungi kafein tersendiri. Selain daripada kafein, kopi mengandungi pelbagai khasiat seperti vitamin B2, vitamin B3, magnesium, kalium dan pelbagai sebatian antioksidan. Beberapa kajian telah dijalankan untuk membuktikan kebaikan mengambil kopi sebagai minuman harian, Artikel ini akan menceritakan tentang kebaikan dan keburukan minum kopi dengan lebih lanjut.

Kopi yang telah dinyah kafein (decaf coffee) biasanya dibuat dengan membilas biji kopi dengan pelarut kimia. Setiap kali kopi ini direndam dalam pelarut, kafein akan dikeluarkan secara berulang-ulang. Namun, kopi seperti ini sebenarnya masih mempunyai kafein dalam jumlah yang lebih rendah daripada kopi biasa.

Terdapat beberapa khasiat minum kopi yang telah dibuktikan oleh kajian tertentu. Antaranya ialah:

1. Kopi Boleh Melindungi Otak Daripada Penyakit Alzheimer and Parkinson

Beberapa kajian menunjukkan bahawa peminum kopi mempunyai risiko demensia, penyakit Alzheimer dan penyakit Parkinson yang lebih rendah. Penyakit Alzheimer merupakan penyakit yang melibatkan kemusnahan neuron di dalam otak dan menyebabkan demensia. Kajian telah membuktikan bahawa, individu yang gemar mengamalkan minum kopi dalam kehidupan harian mempunyai risiko 65% lebih rendah untuk menghidap penyakit tersebut.[1,2,3]

Selain daripada itu, peminum kopi juga dikaitkan dengan risiko penyakit Parkinson yang lebih rendah iaitu sebanyak 32-60% lebih rendah berbanding dengan individu yang tidak meminum kopi. [4,5,6] Parkinson ialah penyakit kemusnahan neuron kedua yang paling biasa disebabkan oleh kekurangan penghasilan neuron yang menghasilkan bahan kimia otak iaitu dopamin.

2. Kopi dapat Meningkatkan Fungsi Otak dan Metabolisma Badan

Kafein di dalam kopi dapat meningkatkan fokus dan kesegaran seseorang kerana kafein dapat menggalakkan penghasilan hormon adrenalin iaitu hormon berjaga-jaga. Selain itu, kafein juga dapat mengurangkan penghasilan adenosin, iaitu bahan yang dapat membuat otak merasa letih dan lesu.[7,8]

Apabila penghasilan adenosin berkurangan, otak dapat menghasilkan signal neuron dengan melepaskan norepinefin dan dopamin dengan lebih banyak. Secara tidak langsung, kafein boleh meningkatkan fungsi otak dalam jangka masa pendek, meningkatkan mood, masa reaksi, kefokusan dan system kognitif umum.[9,10]

Selain itu, kafein sangat popular dengan makanan tambahan untuk menurunkan berat badan disebabkan oleh sifatnya yang dapat meningkatkan metabolisma badan sebanyak 3-11% dan prestasi keupayaan membuat latihan sebanyak 11-12%. [11,12,13,14] Walau bagaimanapun, penggunaan yang terlalu kerap dapat meningkatkan toleransi badan dan mengurangkan kesannya.

3. Peminum kopi mempunyai risiko diabetes jenis 2 yang jauh lebih rendah

Satu tinjauan terhadap 18 kajian pada 457 922 orang membuktikan bahawa setiap cawan kopi yang diambil setiap hari dapat mengurangkan risiko penyakit diabetes jenis 2 dikurangkan sebanyak 7%.[15] Diabetes ialah penyakit yang dikaitkan dengan peningkatan kadar gula dalam darah disebabkan oleh rintangan insulin.

Kajian lain juga ada membuktikan bahawa individu yang mengamalkan kopi mempunyai risiko penurunan menghidap diabetes sebanyak 23-67%. [16,17,18] Berita ini amat menggembirakan kerana kadar penghidap diabetes semakin meningkat dari tahun ke tahun.

Amalan minum kopi yang berlebihan juga sudah tentunya membawa kepada keburukan. Antaranya ialah seperti berikut:

1. Menjadi punca Kegelisahan dan Mengganggu Tidur

Penggunaan kopi yang berlebihan mewujudkan pergantungan individu kepada kopi. Hal ini boleh menyebabkan kegelisahan jika tidak dapat mengambil kopi, berdebar-debar dan yang paling buruk ialah perasaan panik tanpa sebab.[19] Kesan sampingan ini seterusnya boleh menyebabkan sukar untuk tidur dan mengganggu masa dan kualiti tidur. [20]

2. Meningkatkan Tekanan Darah

Pengambilan kafein yang berlebihan dan tidak terkawal boleh menimbulkan kesan diuretik. Diuretik ialah keadaan dimana penyerapan air di dalam buah pinggang berlaku dengan lebih cepat. Kesannya, air lebih banyak dikeluarkan ketika membuang air kecil. Hal ini secara tidak langsung dapat meningkatkan tekanan darah dan dapat meningkatkan risiko dehidrasi. [21] Pengambilan yang berterusan dan tinggi boleh meningkatkan peningkatan tekanan darah sebanyak 1-2 mm / Hg dan membahayakan kesihatan jantung. [22]

3. Tidak Baik untuk Ibu Hamil

Terdapat banyak perdebatan dan perselisihan kajian mengenai kesan kopi pada bayi. Kesan yang besar kaitan antara bayi dan kopi masih tidak dapat dibuktikan secara pasti. Namun begitu, bayi dipercayai sensitif kepada kandungan kafein terutamanya pada kopi. Penyerapan zat dan sumber makanan lain juga tidak dapat diserap dengan baik dengan kehadiran kafein.

Oleh itu, ketika hamil, peminum kopi sering digalakkan untuk mengambil kopi tidak secara berlebihan. Sebilangan besar pakar bersetuju bahawa kafein selamat semasa kehamilan jika dihadkan kepada 1 cawan sehari iaitu kepada 200 mg atau kurang setiap hari. [23]

Kesimpulannya, secawan kopi boleh membantu anda untuk berasa lebih bertenaga, membakar lemak dan meningkatkan ketahan mental. Namun, ambillah kopi secara berpada-pada. Pergantungan yang tinggi pada kopi boleh memudaratkan kesihatan dan meningkatkan risiko penyakit. Sekiranya anda ingin mengambil kopi, ambillah kopi yang tidak atau mengandungi kurang gula. Kandungan gula yang tinggi juga boleh meningkatkan risiko penyakit diabetes dan menaikkan berat badan disamping khasiat kopi itu sendiri.

Diharapkan artikel kebaikan dan keburukan kopi ini dapat memberi sedikit sebanyak pengetahuan kepada para pembaca.

Maia, L., & De Mendonça, A. (2002). Does caffeine intake protect from Alzheimer’s disease?. European Journal of Neurology, 9(4), 377-382.Santos, C., Costa, J., Santos, J., Vaz-Carneiro, A., & Lunet, N. (2010). Caffeine intake and dementia: systematic review and meta-analysis. Journal of Alzheimer’s Disease, 20(s1), S187-S204.Liu, Q. P., Wu, Y. F., Cheng, H. Y., Xia, T., Ding, H., Wang, H., … & Xu, Y. (2016). Habitual coffee consumption and risk of cognitive decline/dementia: A systematic review and meta-analysis of prospective cohort studies. Nutrition, 32(6), 628-636.Hernán, M. A., Takkouche, B., Caamaño‐Isorna, F., & Gestal‐Otero, J. J. (2002). A meta‐analysis of coffee drinking, cigarette smoking, and the risk of Parkinson’s disease. Annals of neurology, 52(3), 276-284.Hu, G., Bidel, S., Jousilahti, P., Antikainen, R., & Tuomilehto, J. (2007). Coffee and tea consumption and the risk of Parkinson’s disease. Movement disorders: official journal of the Movement Disorder Society, 22(15), 2242-2248.Ross, G. W., Abbott, R. D., Petrovitch, H., Morens, D. M., Grandinetti, A., Tung, K. H., … & Popper, J. S. (2000). Association of coffee and caffeine intake with the risk of Parkinson disease. Jama, 283(20), 2674-2679.Fredholm, B. B. (1995). Adenosine, adenosine receptors and the actions of caffeine. Pharmacology & toxicology, 76(2), 93-101.Nehlig, A., Daval, J. L., & Debry, G. (1992). Caffeine and the central nervous system: mechanisms of action, biochemical, metabolic and psychostimulant effects. Brain Research Reviews, 17(2), 139-170.Ruxton, C. H. S. (2008). The impact of caffeine on mood, cognitive function, performance and hydration: a review of benefits and risks. Nutrition Bulletin, 33(1), 15-25.Brice, C. F., & Smith, A. P. (2002). Effects of caffeine on mood and performance: a study of realistic consumption. Psychopharmacology, 164(2), 188-192.Dulloo, A. G., Geissler, C. A., Horton, T., Collins, A., & Miller, D. S. (1989). Normal caffeine consumption: influence on thermogenesis and daily energy expenditure in lean and postobese human volunteers. The American journal of clinical nutrition, 49(1), 44-50.Koot, P., & Deurenberg, P. (1995). Comparison of changes in energy expenditure and body temperatures after caffeine consumption. Annals of Nutrition and Metabolism, 39(3), 135-142.Doherty, M., & Smith, P. M. (2005). Effects of caffeine ingestion on rating of perceived exertion during and after exercise: a meta‐analysis. Scandinavian journal of medicine & science in sports, 15(2), 69-78.Doherty, M., & Smith, P. M. (2004). Effects of caffeine ingestion on exercise testing: a meta-analysis. International journal of sport nutrition and exercise metabolism, 14(6), 626-646.Huxley, R., Lee, C. M. Y., Barzi, F., Timmermeister, L., Czernichow, S., Perkovic, V., … & Woodward, M. (2009). Coffee, decaffeinated coffee, and tea consumption in relation to incident type 2 diabetes mellitus: a systematic review with meta-analysis. Archives of internal medicine, 169(22), 2053-2063.Van Dieren, S., Uiterwaal, C. S. P. M., Van der Schouw, Y. T., Boer, J. M. A., Spijkerman, A., Grobbee, D. E., & Beulens, J. W. J. (2009). Coffee and tea consumption and risk of type 2 diabetes. Diabetologia, 52(12), 2561-2569.Van Dam, R. M., & Hu, F. B. (2005). Coffee consumption and risk of type 2 diabetes: a systematic review. Jama, 294(1), 97-104.Zhang, Y., Lee, E. T., Cowan, L. D., Fabsitz, R. R., & Howard, B. V. (2011). Coffee consumption and the incidence of type 2 diabetes in men and women with normal glucose tolerance: the Strong Heart Study. Nutrition, Metabolism and Cardiovascular Diseases, 21(6), 418-423.Winston, A. P., Hardwick, E., & Jaberi, N. (2005). Neuropsychiatric effects of caffeine. Advances in Psychiatric Treatment, 11(6), 432-439.Snel, J., & Lorist, M. M. (2011). Effects of caffeine on sleep and cognition. In Progress in brain research (Vol. 190, pp. 105-117). Elsevier.Maughan, R. J., & Griffin, J. (2003). Caffeine ingestion and fluid balance: a review. Journal of Human Nutrition and Dietetics, 16(6), 411-420.Zhang, Z., Hu, G., Caballero, B., Appel, L., & Chen, L. (2011). Habitual coffee consumption and risk of hypertension: a systematic review and meta-analysis of prospective observational studies. The American journal of clinical nutrition, 93(6), 1212-1219.Sengpiel, V., Elind, E., Bacelis, J., Nilsson, S., Grove, J., Myhre, R., … & Brantsæter, A. L. (2013). Maternal caffeine intake during pregnancy is associated with birth weight but not with gestational length: results from a large prospective observational cohort study. BMC medicine, 11(1), 42.